ROS luluskan usul tiada pertandingan dua jawatan tertinggi, kata Zahid

Usul tiada pertandingan bagi jawatan Presiden dan Timbalan Presiden UMNO sudah diluluskan, kata Datuk Seri Ahmad Zahid Hamidi.

Presiden UMNO itu mengesahkan parti sudah menerima surat daripada Kementerian Dalam Negeri (KDN) yang mengesahkan Pendaftar Pertubuhan (RoS) menerima resolusi parti itu bahawa tiada pertandingan bagi dua jawatan tertinggi pada Perhimpunan Agung 2022 yang lalu.

Katanya, perkembangan terbaru itu diterima menerusi surat daripada KDN yang diterima UMNO hari ini.

“Surat daripada KDN yang bertarikh semalam itu mengesahkan RoS sudah menerima usul yang diluluskan PAU baru-baru ini adalah sah.

“Susulan surat yang dikeluarkan itu, hanya jawatan Naib Presiden sehingga ke ahli Majlis Tertinggi (MT) dan jawatan pada peringkat sayap saja yang akan dipertandingkan.

“Jadi, bertandinglah dengan baik. Insya-Allah saya akan terus pergi ke setiap negeri sebagai komitmen untuk bersama calon yang bertanding,” katanya dipetik laporan BH.

Pada 20 Januari lalu, dua ahli UMNO menghantar aduan kepada RoS supaya semakan dibuat terhadap usul tambahan yang diluluskan pada PAU 2022 berkaitan jawatan Presiden dan Timbalan Presiden tidak dipertandingkan pada pemilihan parti akan datang.

Aduan itu dikemukakan ahli UMNO Bahagian Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada PAU 2022.

Muhammad Aizat Fikri mendakwa atur cara mengemukakan usul tambahan itu adalah tidak sah dan bertentangan dengan perlembagaan UMNO serta peraturan persidangan bahagian dan cawangan.

Bekas Perdana Menteri, Datuk Seri Ismail Sabri Yaakob pula menggesa RoS membuat keputusan segera bagi menentukan sama ada keputusan PAU itu sah atau tidak sebelum pemilihan parti itu pada 18 Mac ini

Ini bagi memberi laluan kepada ramai calon lain bertanding bagi merebut dua jawatan tertinggi parti itu, termasuk mereka yang sudah mengumumkan untuk bertanding jawatan Naib Presiden jika tindakan UMNO itu menyalahi perlembagaannya.

Sementara itu, Ahmad Zahid berharap semua calon akan bertanding secara adil dan beretika tanpa mengeluarkan kenyataan yang dikhuatiri boleh menggugat perpaduan dalam UMNO berdasarkan peraturan sedia ada.

“Walaupun dua jawatan teratas parti tidak dipertandingkan, saya akan terus turun ke setiap negeri untuk majlis pengenalan calon yang bertanding dalam parti,” katanya.


39 pelajar SMK Agama Tun Said, keluarga guru positif Covid-19

Dua lagi kluster baharu direkodkan di Sabah hari ini iaitu masing-masing satu kluster pendidikan dan kluster komuniti, kata Menteri Kerajaan Tempatan dan Perumahan negeri Datuk Masidi Manjun.

Beliau berkata kluster pendidikan melibatkan Kluster Pangkalan Abai di Kota Belud membabitkan pelajar perempuan di asrama Sekolah Menengah Kebangsaan (SMK) Agama Tun Said dan keluarga guru, lapor Bernama.

Masidi, yang juga jurucakap Covid-19 Sabah, berkata kes indeks berusia 18 tahun itu dikesan melalui saringan bergejala pada 7 Februari lalu dan saringan terhadap kontak rapat terdiri daripada guru, rakan sebilik serta sekelas mendapati 38 lagi telah dijangkiti menjadikan jumlah kumulatif kluster itu sebanyak 39 kes setakat hari ini.

“Kluster Loboh Nabawan pula berpunca daripada majlis penghormatan terakhir dan pengebumian di Kampung Loboh Nabawan pada 1 Februari lepas iaitu kes indeks merupakan seorang wanita berusia 59 tahun,” menurutnya dalam kenyataan semalam.

Beliau berkata wanita itu mula bergejala seperti demam, batuk, selsema, sakit kepala dan sakit tekak pada 6 Februari sebelum disahkan positif selepas menjalani ujian di Klinik Kesihatan Nabawan pada 8 Februari.

Masidi berkata ujian kontak rapat turut mendapati 16 orang lagi positif dan mereka telah diasingkan untuk rawatan lanjut.

Katanya perkembangan terbaharu itu menjadikan 36 kluster aktif di Sabah setakat ini yang melibatkan institusi pendidikan, enam kluster tempat kerja, dua kluster komuniti serta masing-masing satu bagi kluster keagamaan dan kluster berisiko tinggi.

Beliau juga berkata sejumlah 3,361 kes baharu Covid-19 direkodkan di Sabah hari ini dengan empat kematian iaitu tiga di Papar dan satu di Tuaran.

Masidi berkata prosedur operasi standard baharu majlis sosial menetapkan kehadiran tetamu maksimum 150 orang atau 50 peratus daripada ruang, yang mana lebih kecil, dan dijalankan dalam tempoh maksimum tiga jam sahaja.

Bagi masjid negeri, bandar raya, masjid bahagian (Tawau dan Sandakan) dan masjid daerah, solat berjemaah lima waktu, solat Jumaat serta majlis keagamaan pula, kehadiran dihadkan kepada maksimum 150 orang atau satu pertiga daripada keluasan ruang lantai tertutup masjid dan surau mengikut mana lebih rendah.

Jumlah jemaah bagi masjid dan surau lain untuk solat lima waktu dan Jumaat dihadkan maksimum 100 orang atau satu pertiga daripada keluasan ruang lantai tertutup masjid dan surau mengikut mana lebih rendah.

Rumah ibadah bukan Islam pula dibenarkan beroperasi dari 6 pagi hingga 10 malam, tidak melebihi dua jam dan terhad kepada 150 orang atau satu pertiga daripada ruang ibadat.


Tunggu kuota haji dimuktamadkan baharu subsidi diputuskan: Idris

Kemudahan jumlah subsidi bagi menunaikan ibadah haji tahun ini akan diputuskan setelah jumlah kuota haji negara diketahui dan dimuktamadkan, kata Menteri di Jabatan Perdana Menteri (Hal Ehwal Agama) Senator Datuk Idris Ahmad.

“Apabila kita sudah dapat bilangan kuota (haji) sebenar, insya-Allah kita akan duduk (berbincang) untuk muktamadkan jumlah subsidi yang diberikan,” katanya lapor Bernama.

Idris ditemui selepas Majlis Penyerahan Sumbangan Infaq Kasih Ramadan Kawasan Kapar hari ini.

Jumaat lepas, Idris memaklumkan kerajaan memberi jaminan kemudahan subsidi bagi menunaikan ibadah haji diteruskan tahun ini, bagaimanapun kadar yang akan ditanggung masih belum diputuskan.

Sementara itu, mengulas mengenai titah Sultan Selangor Sultan Sharafuddin Idris Shah semalam bahawa Jabatan Kemajuan Islam Malaysia (Jakim) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI), Idris berkata titah itu sudah jelas.

Sultan Sharafuddin yang juga Pengerusi MKI bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.


Indonesia perketat keselamatan di Papua, 9 terbunuh dalam rusuhan

Pihak berkuasa Indonesia meletakkan kawalan keselamatan yang ketat di bandar Wamena di wilayah paling timur Papua, selepas sembilan orang terbunuh ketika rusuhan yang dicetuskan oleh khabar angin seorang kanak-kanak telah diculik, kata seorang pegawai pada Jumaat (24 Februari 2023).

Lebih 200 anggota keselamatan, termasuk polis dan tentera, telah dikerahkan untuk mengawal keadaan selepas 14 orang turut cedera dalam rusuhan pada Khamis, kata polis.

Keadaan kekal tegang, tetapi tiada lagi keganasan, kata jurucakap polis wilayah Papua, Ignatius Benny Ady Prabowo melalui telefon.

Rusuhan itu bermula selepas penduduk tempatan, yang marah dengan khabar angin mengenai penculikan kanak-kanak, mula membaling batu di balai polis Wamena di mana seorang lelaki yang dituduh menculik seorang budak berusia enam tahun telah ditahan, katanya.

Polis memanggil ibu bapa kanak-kanak itu untuk menjelaskan bahawa dia selamat, tetapi itu gagal membendung keganasan dan bangunan lain dibakar di kawasan itu, tambahnya.

Pasukan keselamatan bertindak balas dengan melepaskan tembakan, membunuh sembilan orang dan mencederakan 14 yang lain, kata Prabowo.

Ketegangan semakin memuncak di Papua, yang merupakan salah satu kawasan termiskin di Indonesia dan paling kurang membangun di negara itu, selepas pemberontak pemisah menculik seorang juruterbang New Zealand.

Tentera Indonesia berkata ia bersedia untuk menjalankan “operasi penguatkuasaan undang-undang” sebagai pilihan terakhir jika rundingan gagal untuk membebaskan juruterbang berkenaan.

Kumpulan pemisah melancarkan serangan ringan di beberapa kawasan menuntut kemerdekaan sejak wilayah yang kaya dengan sumber itu, yang pernah ditadbir Belanda, diletakkan ke bawah kawalan Indonesia berikutan referendum kontroversi yang disokong Pertubuhan Bangsa-Bangsa Bersatu pada 1969. – Reuters


Menteri KBS ucap terima kasih kepada sokongan peminat

Menteri Belia dan Sukan Datuk Seri Ahmad Faizal Azumu mengakui sokongan padu penyokong di Stadium Nasional Bukit Jalil jelas menyuntik semangat Harimau Malaya untuk meraih kemenangan 4-1 ke atas Bangladesh pada aksi terakhir Kumpulan E saingan Kelayakan Piala Asia 2023, malam tadi.

Ahmad Faizal turut menghargai sorakan tanpa henti penyokong tegar skuad kebangsaan, Ultras Malaya yang menggamatkan suasana di Stadium Nasional Bukit Jalil seterusnya meniup semangat para pemain untuk beraksi cemerlang, lapor Bernama.

“Malam bersejarah buat bola sepak negara selepas penantian 42 tahun. Kejayaan ini cukup bermakna buat seluruh Keluarga Malaysia.

“Teruskan fokus dan usaha untuk mencipta lebih banyak lagi kejayaan,” katanya dalam satu kenyataan hari ini.

Beliau turut mengucapkan tahniah buat skuad bimbingan Kim Pan Gon susulan kejayaan bersejarah Harimau Malaya menamatkan penantian 42 tahun untuk layak ke pusingan akhir Piala Asia secara merit.

Pada perlawanan terakhir Kumpulan E Kelayakan Piala Asia malam tadi, Malaysia mencatat kemenangan selesa untuk mengumpul enam mata bagi tempat kedua di belakang Bahrain seterusnya menempah tiket ke kejohanan itu selaku lima pasukan naib juara terbaik.

Kali terakhir Malaysia layak secara merit ke Piala Asia pada 1980 dan skuad Harimau Malaya pernah beraksi di pusingan akhir Piala Asia pada 2007, namun ketika itu mendapat tiket selaku tuan rumah.


Bekas Presiden Abim meninggal

Bekas Presiden Angkatan Belia Islam Malaysia (Abim), Siddiq Fadzil, 74, meninggal dunia pada jam 6.32 petang tadi akibat kompilasi Covid-19.

“Jenazah Allayarham masih berada di hospital dan urusan seterusnya akan dimaklumkan kelak,” kata kenyataan bersama pimpinan Abim, Persatuan Kebangsaan Islam Malaysia (PKPIM) dan Wadah Pencerdasan Umat (Wadah) dalam kenyataan.

Pada 27 Ogos lalu, Siddiq dilaporkan kritikal, tidak sedarkan diri dan terpaksa dibawa ke unit rawatan rapi (ICU) selepas dijangkiti Covid-19.

Siddiq adalah Presiden Persatuan Mahasiwa Islam Universiti Malaya (PMIUM), dan Presiden Persatuan Kebangsaan Pelajar Islam Malaysia (PKPIM) pada 1970-an.

Beliau juga merupakan penerima Tokoh Maal Hijrah Kebangsaan pada 2018.

Selain itu, Allahyarham juga merupakan pengerusi lembaga pengarah Universiti Sains Islam Malaysia (Usim).


Kes kalimah Allah untuk Sarawak sahaja, Anwar silap: Baru Bian

Perdana Menteri Datuk Seri Anwar Ibrahim silap ketika menyatakan keputusan Mahkamah Tinggi yang memutuskan penganut agama Kristian boleh menggunakan kalimah ALLAH, Baitullah, Kaabah dan solat dalam penerbitan bahan agama Kristian bagi tujuan pembelajaran hanya terpakai untuk Sarawak.

Ahli Dewan Undangan Negeri (ADUN) Ba’kelalan, Baru Bian berkata pemimpin negara itu tidak mempunyai asas berkata demikian kerana ia tidak tepat di sisi undang-undang.

“Penghakiman Mahkamah Tinggi terpakai di seluruh Malaysia,” katanya yang juga seorang peguam, lapor The Malaysian Insight.

Semalam Anwar yang juga Pengerusi Pakatan Harapan (PH) dilaporkan berkata keputusan mahkamah itu adalah khusus untuk negeri Sarawak yang tidak terpakai untuk negeri lain di negara ini.

Dalam pada itu, Baru berkata kenyataan Anwar itu bukan sahaja bercanggah dengan kenyataan Menteri Dalam Negeri, Datuk Seri Saifuddin Nasution dalam sidang medianya semalam malah beliau juga mengelirukan rakyat dengan membuat andaian atau kesimpulan tidak tepat mengenai kesan undang-undang penarikan balik rayuan itu.

Kata Baru yang juga bekas pemimpin PKR, undang-undang itu sepatutnya terpakai untuk semua negeri di Malaysia.

“Beliau membayangkan setiap undang-undang negeri boleh melarang orang bukan Islam daripada menggunakan perkataan tertentu yang bermaksud menyekat kebebasan beragama,” katanya.

Tegas Baru, Anwar tidak boleh lari daripada berakap soal fakta terutama apabila hak minoriti berisiko terhakis.

“Perlembagaan Persekutuan tidak mendiskriminasi rakyat berbilang kaum atau negeri. Sebagai ketua kerajaan perpaduan, perdana menteri tidak boleh lari daripada bercakap fakta, terutamanya di mana hak minoriti berisiko terhakis dan disekat,” katanya.

Katanya lagi, hakim tidak membezakan antara Sarawak dan negeri lain di Malaysia Barat dalam penghakiman itu.

“Dengan menarik balik rayuan itu, Peguam Negara dan kerajaan secara efektif menerima keputusan hakim secara keseluruhan, sekali gus mengakui arahan 1986 adalah tidak sah.

“Menteri dalam negeri memahami perkara ini, seperti dibuktikan oleh klip video semalam sidang media beliau mengenai perkara itu.

“Beliau sangat jelas mengenai perkara ini, dengan menyatakan KDN tidak lagi boleh menguatkuasakan arahan itu menurut PPPA,” kata Baru merujuk kepada Akta Mesin Cetak dan Penerbitan 1988 (PPPA) yang digunakan kerajaan Persekutuan untuk mengharamkan penggunaan perkataan itu.


Najib, Rosmah dibenar periksa 90 kotak barang kemas

Bekas Perdana Menteri, Datuk Seri Najib Razak dan isteri Datin Seri Rosmah Mansor serta pemilik syarikat barang kemas, Global Royalty Trading SAL dari Lubnan, Samer Halimeh dibenar memeriksa 11,991 unit barang kemas yang kini disimpan dalam lebih 90 kotak di dalam bilik kebal di Bank Negara Malaysia (BNM).

Barang kemas itu antara pelbagai barangan yang disita polis dari premis milik Obyu Holdings Sdn Bhd di Pavilion Residences pada Mei 2018.

Hakim Mahkamah Tinggi, Datuk Muhammad Jamil Hussin hari ini menetapkan 12 hingga 15 Julai atau 2 hingga 6 Ogos ini bagi pemeriksaan barang kemas oleh pihak ketiga dan pengurusan kes ditetapkan pada 1 Jun, lapor Bernama.

Terdahulu, Timbalan Pendakwa Raya Faten Hadni Khairuddin berkata, berdasarkan simulasi yang telah dilakukan antara pihak pendakwaan, BNM dan pegawai penyiasat kes, pemeriksaan ke atas 11,991 unit barang kemas itu akan mengambil masa antara empat hingga lima hari.

“Pemeriksaan bagi setiap kotak akan mengambil masa kira-kira 15 ke 20 minit, tetapi tempoh ini masih bergantung kepada cara pemeriksaan oleh pihak ketiga. Jadi dalam tempoh satu jam, kami menganggarkan lebih kurang empat kotak akan diperiksa.

“Bagaimanapun, pihak BNM menasihatkan pihak-pihak terlibat untuk tidak berada di dalam bilik kebal itu lebih daripada lima jam berikutan kandungan oksigen yang rendah. Berdasarkan kiraan kami, pemeriksaan barang kemas ini akan mengambil masa empat hingga lima hari dan ia hanya boleh dilakukan pada hari bekerja,” katanya pada prosiding pengurusan kes lucut hak terhadap Obyu Holdings hari ini.

Najib, Rosmah dan Global Royalty merupakan pihak ketiga yang ingin menuntut barang kemas dalam permohonan lucut hak difailkan pendakwaan terhadap Obyu Holdings, yang dimiliki oleh Tan Sri Bustari Yusof.


Dr Mahathir nak jumpa, Anwar jawab sudah berpuluh perjumpaan sebelum ini

Datuk Seri Anwar Ibrahim tidak mempunyai masa untuk bertemu dengan Pengerusi Parti Pejuang, Tun Dr Mahathir Mohamad buat masa ini.

Presiden PKR itu menjawab permintaan Dr Mahathir yang mahu berjumpa untuk membincangkan kerjasama untuk menghadapi Pilihan Raya Umum Ke-15 (PRU-15), tetapi nampaknya semua parti enggan melayani bekas Perdana Menteri itu.

“Kerjasama apa? Bila saya kata (terbuka untuk bekerjasama dengan GTA- Gagasan Tanahair)? Saya kata untuk berbincang dengan sesiapa pun boleh ‘bincang’. Kalau diperlukan (berbincang) hari ini saya ada di Pulau Pinang, lusa di Sarawak,” katanya dipetik laporan Bernama.

Jelasnya lagi, buat masa ini tumpuan diberikan untuk berjumpa dengan rakyat, malah sebelum ini sudah ada berpuluh perjumpaan dengan Dr Mahathir.

“Bagi saya lebih baik menemui rakyat dalam keadaan sekarang ini. Usul adakan pertemuan itu, seolah-olah belum ada pertemuan, (sedangkan) berpuluh kali sudah ada pertemuan sebelum ini,” katanya lagi.

Terdahulu, Dr Mahathir berkata beliau sedia berbincang dengan Anwar yang juga Pengerusi Pakatan Harapan pada PRU-15.

Katanya, kedua-dua mereka mempunyai matlamat sama dan beliau sedia membuka langkah pertama ke arah kerjasama itu untuk bertemu Anwar.

Malah, beliau juga menegaskan tidak kisah jika ada yang melabelnya tidak malu kerana sedia bertemu Anwar.


PRU-15: Muhyiddin jumpa Tun M bincang kerjasama PN, PEJUANG

Presiden Parti Pejuang Tanah Air (PEJUANG) Datuk Seri Mukhriz Mahathir mengesahkan Tan Sri Muhyiddin Yassin bertemu Tun Dr Mahathir Mohamad bagi membincangkan kerjasama berdepan Pilihan Raya Umum Ke-15 (PRU-15).

Muhyiddin yang juga Pengerusi Perikatan Nasional (PN) bertemu Dr Mahathir yang juga Pengerusi PEJUANG kira-kira dua minggu selepas Pilihan Raya Negeri (PRN) Johor, kata Mukhriz.

Menurutnya dalam pertemuan itu Muhyiddin mengemukakan beberapa cadangan untuk bergabung dalam PRU-15.

“Tan Sri Muhyiddin ada datang jumpa Tun (Mahathir) dua minggu lalu selepas PRN Johor. Dia mohon jumpa, Tun kata ‘ok’ untuk jumpa.

“Cadangan dikemukakan ialah untuk bergabung dengan semua (parti) walaupun dia (Muhyiddin) dalam kerajaan (Perikatan Nasional).

“Setakat ini ‘approach’ sudah ada tetapi setuju atau tidak belum ada lagi. Mungkin saya boleh katakan buat masa ini kita kurang setuju dengan apa yang dicadangkan,” katanya memetik laporan Sinar Harian, hari ini.

Bekas Menteri Besar Kedah itu berkata demikian dalam sidang akhbar selepas program bersama Pejuang Terengganu, di Kuala Terengganu, hari ini

Menurut Mukhriz, selain Parti Pribumi Bersatu Malaysia (Bersatu), Pejuang turut menerima pelawaan daripada pembangkang untuk menjalinkan kerjasama dalam PRU-15, namun tiada sebarang keputusan dibuat setakat ini.

Dalam pada itu, Mukhriz mengakui hubungan antara Tun Mahathir dan Muhyiddin kini agak dingin ekoran beberapa krisis yang berlaku sebelum ini.

“Setakat ini hubungan masih dingin. Kena fahamlah ‘luka’ kami belum pulih lagi dan masih ‘berdarah’, namun kami faham demi negara dan rakyat tak ada benda yang kami tak sanggup buat kalau niat itu betul.

“Namun, jika niat tak betul macam mana kami nak setuju, misalnya, tidak akan bergabung bagi tujuan melepaskan diri daripada mahkamah. Kami sejak awal lagi tidak mahu bersekongkol dengan mereka,” katanya.


PM lawat Zahid terlantar di hospital

Presiden UMNO, Datuk Seri Ahmad Zahid Hamidi yang dimasukkan di hospital swasta di Shah Alam hari ini menerima lawatan Perdana Menteri, Datuk Seri Ismail Sabri Yaakob.

Beberapa keping gambar dikongsi dalam media sosial oleh Ahli Majlis Tertinggi (MT) UMNO Datuk Abdul Rahman Dahlan dan berharap Zahid segera pulih daripada sakit dialaminya.

“PM (Perdana Menteri) melawat DS (Datuk Seri) Zahid malam ini. Semoga Presiden UMNO kembali sihat dengan izin Allah,” katanya dalam akaun Facebook.

Terdahulu, kes Zahid yang juga Ahli Parlimen Bagan Datuk yang berdepan 47 pertuduhan pecah amanah, rasuah dan pengubahan wang haram membabitkan dana Yayasan Akalbudi, ditangguhkan berikutan beliau perlu menjalani prosedur membabitkan kecederaan tulang belakang, pagi ini.

Kes itu hari ini ditetapkan untuk hujahan lisan, selepas pihak pendakwaan menutup kesnya pada 19 Mac lalu.

Bagaimanapun, sebaik saja prosiding itu bermula, peguam Hisyam Teh Poh Teik yang mewakili Ahmad Zahid memberitahu mahkamah, anak guamnya tidak hadir kerana perlu menjalani rawatan intervensi sakit.

Katanya, Zahid mengalami kecederaan itu akibat terjatuh dan berada dalam kesakitan sekiranya duduk terlalu lama.


Zizie Izette mohon notis usul didengar bersama Bung Moktar

Datin Seri Zizie Izette Abdul Samad memohon supaya notis usul difailkannya bagi menyemak keputusan Mahkamah Sesyen, yang memerintahkan dia membela diri atas pertuduhan rasuah RM2.8 juta, didengar bersama permohonan suaminya Datuk Seri Bung Moktar Radin di hadapan hakim sama di Mahkamah Tinggi Kuala Lumpur.

Peguam Datuk K Kumaraendran yang mewakili Zizie Izette berkata pihaknya memohon agar, permohonan itu dipindahkan di hadapan Pesuruhjaya Kehakiman Datuk Azhar Abdul Hamid ketika sebutan kes itu hari ini.

Azhar kemudian menetapkan 17 Oktober ini untuk mendengar permohonan berkenaan, menurut Bernama.

Sepatutnya, kes Zizie Izette didengar di hadapan Hakim Datuk Collin Lawrence Sequerah manakala kes Bung Moktar di hadapan Azhar.

Pada 23 September lepas, Hakim Sequerah membenarkan permohonan Bung Moktar, 64, dan Zizie Izette, 44, untuk menangguhkan perbicaraan mereka di Mahkamah Sesyen, selepas pasangan itu memfailkan notis usul untuk menyemak semula dan mengetepikan keputusan yang dibuat Hakim Mahkamah Sesyen pada 2 September lepas.

Ahli Parlimen Kinabatangan itu dan isterinya selaku pemohon, memfailkan permohonan semakan secara berasingan pada 19 September, antara lain memohon Mahkamah Tinggi memanggil dan memeriksa rekod prosiding perbicaraan di Mahkamah Sesyen, yang mendengar dan memutuskan mereka membela diri terhadap pertuduhan rasuah dan bersubahat.

Dalam permohonan itu, kedua-duanya memohon perintah Mahkamah Tinggi membatalkan keputusan yang disampaikan Mahkamah Sesyen.

Kedua-dua pemohon berkata hakim yang mendengar perbicaraan terkhilaf dari segi undang-undang dan fakta, apabila memutuskan pihak pendakwaan berjaya membuktikan pemohon menerima suapan daripada dua ejen pelaburan, yang merupakan saksi utama dalam kes itu.

Sementara itu, di Mahkamah Sesyen, Hakim Rozina Ayob menetapkan 17 Oktober ini untuk sebutan bagi pihak-pihak memaklumkan kepada mahkamah mengenai status perkembangan permohonan pasangan suami isteri itu.

“Tarikh bicara (bela diri) yang dijadualkan pada 14 Oktober ini dilapangkan, manakala tarikh-tarikh perbicaraan pada 28 Oktober, 21 dan 31 November, 1 dan 7 Disember, 3 Januari dan 9 hingga 13 Januari 2023 dikekalkan,” kata hakim itu.

Beliau membenarkan permohonan Timbalan Pendakwa Raya Datuk Faridz Gohim Abdullah, supaya tarikh perbicaraan yang ditetapkan sebelum ini dikekalkan sementara permohonan Bung Moktar dan Zizie Izette didengar dan diputuskan oleh Mahkamah Tinggi.

Pada 2 September lalu, Rozina memerintahkan pasangan itu membela diri atas tiga pertuduhan rasuah, selepas mendapati pihak pendakwaan berjaya membuktikan kes prima facie terhadap mereka.

Pasangan itu sepatutnya membela diri bagi menjawab tiga pertuduhan rasuah berjumlah RM2.8 juta, melibatkan pelaburan unit amanah Public Mutual Berhad bermula 23 September lepas.

Pada 3 Mei 2019, Bung Moktar yang juga Timbalan Ketua Menteri Sabah didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen Public Mutual, Madhi Abdul Hamid, menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang 12 Jun 2015.

Ahli Majlis Tertinggi UMNO itu juga, didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie Izette atas sebab sama dan di tempat sama pada 19 Jun 2015, manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Pengundi dihalang mengundi semasa PRN Johor dibenar cabar SPR

Seorang pengundi berdaftar Parlimen Iskandar Puteri memperoleh kebenaran Mahkamah Tinggi Kuala Lumpur untuk memulakan tindakan undang-undang berhubung tindakan Suruhanjaya Pilihan Raya (SPR) menghalangnya daripada mengundi pada Pilihan Raya Negeri (PRN) Johor, 12 Mac lepas.

Hakim Mahkamah Tinggi Datuk Noorin Badaruddin membuat keputusan itu selepas menolak bantahan Jabatan Peguam Negara (AGC) terhadap permohonan kebenaran semakan kehakiman dikemukakan R.K Tamileswaaran, 26, selaku pemohon terhadap SPR dan Kerajaan Malaysia sebagai responden pertama dan kedua, lapor Bernama.

Beliau berkata permohonan itu mempunyai merit untuk didengar dan menetapkan 6 Julai untuk pengurusan kes.

Prosiding hari ini dihadiri Peguam Kanan Persekutuan Mohammad Al-Saifi Hashim dan Nik Ahmad Marzuki Nik Mohamad serta Peguam Persekutuan Nor Aqilah Abdul Halim dari AGC manakala Tamileswaaran diwakili peguam New Sin Yew dan Beatrice Chin Yuen Xin.

Menerusi permohonan difailkan pada 8 Jun lepas, lelaki itu memohon perintah mahkamah supaya membatalkan keputusan atau tindakan SPR yang menghalangnya daripada mengundi pada 12 Mac lepas atas alasan beliau masih dalam tempoh kuarantin selepas disahkan positif Covid-19 pada 7 Mac.

Pemohon juga memohon deklarasi SPR bertindak secara salah dari sisi undang-undang dalam menafikan haknya untuk mengundi selain memohon deklarasi bahawa SPR mencabuli hak perlembagaan pemohon di bawah Perkara 119 Perlembagaan Persekutuan.

Menurut Tamileswaaran, beliau diarahkan untuk menjalani kuarantin di rumah selepas disahkan positif Covid-19 dan pada hari pengundian, beliau memasuki hari keenam kuarantin.

Dakwa pemohon, pada hari pengundian, jam 11.58 pagi beliau menjalani suatu ujian saringan kendiri Covid-19 di rumah dan keputusan daripada ujian saringan itu menunjukkan bahawa beliau negatif Covid-19.

Beliau berkata pada 10.30 pagi, ibu bapanya pergi ke pusat mengundi terlebih dahulu untuk mengundi dan mereka telah mendapatkan penjelasan daripada pegawai SPR yang bertugas mengenai situasi pemohon dan bertanya sama ada pemohon dibenarkan untuk datang mengundi atau tidak.

Dakwa pemohon, pada masa itu pegawai SPR yang bertugas memberitahu ibu bapanya bahawa pemohon boleh datang mengundi kerana terdapat sebuah khemah mengundi khas yang disediakan untuk individu seperti pemohon.

Menurut pemohon, setibanya di pusat mengundi pada 12.55 tengah hari, pegawai RELA dan anggota polis yang mengawal laluan masuk telah memeriksa MySejahtera pemohon yang menunjukkan risiko ‘Tinggi’ dan mengarahkan pemohon untuk pergi ke khemah mengundi khas yang ditempatkan di pusat mengundi itu.

Bagaimanapun, pemohon mendakwa beliau terkejut apabila pegawai SPR memaklumkan mereka menerima arahan baharu daripada SPR iaitu individu sedang dalam tempoh kuarantin tidak dibenarkan untuk mengundi dan perlu mendapatkan kebenaran daripada Pegawai Kesihatan Daerah terlebih dahulu sebelum dibenarkan mengundi.


Omicron: Banyak bandar utama dunia batal acara Tahun Baharu 2022

Tatkala varian baharu Covid-19, Omicron, menular laju di seluruh dunia, termasuk Malaysia, selain melonjakkan jangkitan hingga ke tahap tertinggi di beberapa negara, khususnya di Eropah, banyak bandar besar mengurangkan atau membatalkan terus acara Sambutan Tahun Baharu 2022, dua tahun berturut-turut.

Hanya beberapa bulan lalu, perluasan program vaksinasi Covid-19 dan kelonggaran peraturan perjalanan menjanjikan kembalinya perhimpunan riuh rendah sambutan Tahun Baharu – yang saban tahun disambut meriah sebelum wabak yang berasal dari China itu melanda dunia akhir 2019 lalu.

Tetapi kemunculan Omicron – varian yang sangat mudah ditularkan yang kini memacu lonjakan jangkitan sehingga sesetengah negara memecah rekod kes harian – telah mendorong kerajaan untuk mengenakan semula sekatan perjalanan, pemakaian pelitup muka dan melarang perhimpunan besar-besaran.

Walaupun kajian awal mencadangkan bahawa Omicron menghasilkan penyakit yang kurang teruk, pakar memberi amaran bahawa beban jumlah kes yang mengejutkan masih boleh menghuru-harakan sistem kesihatan.

Sejumlah acara pada 31 Disember telah dibatalkan di negara-negara di mana beban kes meningkat dengan cepat, termasuk di Itali, di mana purata 14 hari kes baharu meningkat 128 peratus, dan di Perancis, di mana kes meningkat 48 peratus, menurut Our World in Data Project, Universiti Oxford.

Di Amerika Syarikat (AS), di mana kes harian meningkat dua kali ganda sejak dua minggu lalu, beberapa acara telah dibatalkan, tetapi perayaan tahunan di Times Square New York akan diteruskan, dengan kehadiran dihadkan kepada 15,000 orang.

Dr Anthony Fauci, pakar penyakit berjangkit terkemuka AS mengesyorkan supaya orang ramai ‘menjauhkan diri’ daripada pesta besar-besaran Malam Ambang Tahun Baharu, terutama apabila tidak jelas siapa yang telah diberi vaksin.

“Masih ada tahun-tahun berikutnya untuk menyertai sambutan itu, tapi bukan tahun ini,” katanya.

Acara menjelang Sambutan Tahun Baharu 2022 telah dibatalkan di negara di mana beban kes Covid-19 meningkat dengan pantas. – Gambar Reuters

Memandangkan 12 bulan lagi kehidupan bersama Covid-19 semakin hampir, berikut adalah gambaran bagaimana Omicron telah memaksa beberapa bandar untuk menukar rancangan mereka pada 31 Disember ini, lapor New York Times (NYT).

New York

Datuk Bandar Bill de Blasio minggu lalu mengumumkan perayaan di Times Square dihadkan kepada paling banyak 15,000 individu, hampir satu perempat daripada jumlah biasa, dan akan dibenarkan masuk seawal jam 3 petang. Hadirin dikehendaki memakai pelitup muka dan menunjukkan bukti lengkap divaksin.

Stesen televisyen Fox membatalkan siaran langsung Toast & Roast 2022 Malam Tahun Baharu dari Times Square. Stesen TV itu berkata dalam satu kenyataan bahawa “kepantasan penularan Omicron menjadikannya mustahil untuk membuat siaran langsung khas di Times Square yang memenuhi piawaian kami.”

Los Angeles

Beberapa acara percutian di Los Angeles telah dibatalkan, termasuk kiraan detik Tahun Baharu di Grand Park.

Seattle

Untuk tahun kedua berturut-turut, tiada penonton dibenar pada pertunjukan bunga api Space Needle. Orang ramai boleh menontonnya menerusi siaran langsung di televisyen atau internet.

London

Datuk Bandar, Sadiq Khan, minggu lalu mengumumkan acara Malam Tahun Baharu di Trafalgar Square telah dibatalkan, sambil berkata: “Keselamatan warga London mesti diutamakan.”

Paris

Menurut France24, Paris telah membatalkan perayaannya, yang merangkumi pertunjukan bunga api di Champs-Elysees. Perdana Menteri Jean Castex juga mengumumkan bahawa acara awam yang besar akan diharamkan pada Malam Tahun Baharu.’

Rome

Perayaan telah dibatalkan di beberapa bandar Itali, termasuk Rom dan Venice. Acara luar telah diharamkan dan kelab malam akan ditutup sepanjang Januari.

Berlin

Parti sambutan Tahun Baharu di Gerbang Brandenburg akan diteruskan, tetapi tanpa disertai orang ramai. Pertunjukan akan dilakukan secara siaran langsung di televisyen.

Canselor Olaf Scholz juga telah mengumumkan bahawa perhimpunan dihadkan kepada maksimum 10 orang bermula pada Selasa.

Tokyo

Lintasan Shibuya di Tokyo lazimnya menarik puluhan ribu orang untuk salah satu perayaan Tahun Baharu terbesar di dunia. Tahun ini, seperti tahun lepas, pesta itu telah dibatalkan. Minum minuman keras di khalayak telah diharamkan di Shibuya pada 31 Disember dan 1 Januari.

New Delhi

Pihak Berkuasa Pengurusan Bencana Delhi melarang semua perhimpunan sosial, politik dan kebudayaan, termasuk sambutan Krismas dan Tahun Baharu, menurut akhbar The Economic Times. Restoran dan bar dibenarkan beroperasi hanya pada separuh kapasiti.

Cape Town, South Africa

Cape Town masih membenarkan perhimpunan Malam Tahun Baharu, tetapi beberapa sekatan dikenakan. Terdapat perintah berkurung dari jam 12 malam hingga 4 pagi, pelitup muka diperlukan di kawasan awam dan kelab malam ditutup.

Casablanca, Maghribi

Pihak berkuasa melarang sambutan Tahun Baharu di seluruh negara, termasuk di Casablanca, bandar paling ramai penduduk. Restoran akan ditutup 30 minit sebelum tengah malam, dan perintah berkurung dikenakan mulai tengah malam hingga 6 pagi.

Kampala, Uganda

Polis pada Isnin mengumumkan pengharaman bunga api Malam Tahun Baharu di seluruh negara, termasuk di ibu negara, Kampala. Acara keagamaan pada waktu malam juga diharamkan.

Kuala Lumpur

Kementerian Kesihatan tidak membenarkan penganjuran sambutan Tahun Baharu 2022 secara besar-besaran diadakan.

Menterinya, Khairy Jamaluddin berkata, sambutan Tahun Baharu dan Krismas hanya dibenarkan dilakukan secara berskala kecil dan persendirian membabitkan keluarga dan rakan.

Cebisan kertas berwarna-warni ditabur di Times Square pada 31 Disember 2020. – Gambar NYTimes


Covid-19: Kes babitkan kanak-kanak di Labuan meningkat

Jangkitan Covid-19 di Wilayah Persekutuan Labuan membabitkan kanak-kanak berusia di bawah usia 12 tahun dilihat meningkat, kata Pengarah Jabatan Kesihatan Labuan Dr Ismuni Bohari.

Menurutnya sehingga 27 Februari lalu, seramai 54 kanak-kanak berumur di bawah 12 tahun dijangkiti virus itu, manakala 219 kes lagi membabitkan remaja berusia 13 tahun ke atas.

“Buat masa ini terdapat 10 orang kanak-kanak di bawah umur 12 tahun sedang dirawat iaitu lima orang di hospital dan lima lagi di Pusat Kuarantin dan Rawatan Covid-19 (PKRC).

“Baki 44 orang sedang menjalani kuarantin di rumah dan kanak-kanak ini berada di bawah kategori dua Covid-19,” katanya memetik laporan Bernama hari ini.

Dr Ismuni berkata pihaknya sedang memantau secara serius bilangan jangkitan membabitkan kanak-kanak, sambil menekankan bahawa kes berkaitan kumpulan itu meningkat secara berterusan sejak minggu lepas.

“Terdapat 82 kes baharu melibatkan kanak-kanak di bawah 12 tahun pada 23 Februari sebelum menurun ke 65 kes pada 26 Februari dan 54 semalam, tetapi kami tidak dapat meramal (trend) untuk beberapa hari akan datang,” katanya.

Dr Ismuni berkata bilangan kanak-kanak berumur lima hingga 11 tahun yang menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) masih belum mencapai sasaran sejak ia dilancarkan pada 7 Februari lalu.

“Kami menjangkakan untuk menjalankan PICKids selama sebulan (dari 7 Februari 2022), namun bilangan kanak-kanak yang menerima dos pertama mereka belum melebihi 50 peratus daripada jumlah 11,700 yang disasarkan,” katanya.

Katanya, setakat ini hanya 23.94 peratus, atau 2,801 kanak-kanak, yang telah menerima suntikan vaksin tersebut di empat pusat vaksinasi sedia ada, iaitu Hospital Labuan, dewan Kompleks Darul Kifayah, Sekolah Kebangsaan (SK) Pekan 2 dan SK Sungai Lada.

Labuan merekodkan kes baharu tiga digit sejak minggu lepas iaitu 311 kes semalam termasuk dua kes yang dirawat di unit rawatan rapi (ICU).


Polis tahan wanita muat naik gambar tatu kalimah Allah

Tindakan seorang wanita yang memuat naik gambar menunjukkan tatu kalimah Allah di badan seorang wanita lain di Facebook mengundang padah apabila ditahan pihak polis.

Penahanan wanita itu disahkan Setiausaha Polis Diraja Malaysia (PDRM), Noorsiah Mohd. Saaduddin yang berkata wanita berusia 46 tahun itu ditahan dalam serbuan di Gombak, Selangor.

Wanita tersebut dipercayai pengendali serta pemilik akaun Facebook @Bunga Matahari.

Selain itu, sebuah telefon bimbit berserta satu kad sim juga dirampas dalam serbuan itu.

“Suspek direman selama tiga hari bermula hari ini hingga 26 Mei untuk siasatan lanjut,” katanya dalam kenyataan hari ini.

Kata beliau, kes itu disiasat Unit Siasatan Jenayah Terkelas Bahagian D5, Jabatan Siasatan Jenayah (JSJ) Bukit Aman mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.

“Orang ramai diingatkan supaya tidak membuat hantaran atau menularkan perkara yang menyentuh sensitiviti agama, kaum dan institusi diraja di mana-mana platform media sosial sehingga membangkitkan perpecahan keamanan serta menggugat keharmonian kaum.

“Tindakan tegas tanpa kompromi akan diambil terhadap mana-mana individu yang sengaja menggugat ketenteraman dan keselamatan awam,” ujarnya.


Sidang DUN Johor bermula hari ini jadi perhatian kedudukan MB

Dewan Undangan Negeri (DUN) Johor – negeri pertama di bawah pentadbiran dikuasai UMNO mengadakan sidang DUN dalam tempoh Pelan Pemulihan Negara (PPN) – menjadi perhatian ketika pergolakan politik peringkat Pusat diganggu-gugat oleh kem Datuk Seri Ahmad Zahid Hamidi.

Persidangan keempat itu juga bakal menjadi perhatian kepada titah ucapan perasmian oleh Sultan Johor Sultan Ibrahim Ibni Almarhum Sultan Iskandar, setelah semalam baginda menzahirkan kekecewaan terhadap pemimpin politik yang cuba menggulingkan kerajaan sedia ada sedangkan ketika ini rakyat berdepan masalah Covid-19 dan kesannya.

“Saya berasa kecewa apabila ada pemimpin yang menggangu kerajaan dan berebut kuasa di saat rakyat dalam keadaan susah dan gelisah berhadapan dengan wabak Covid-19 yang semakin membimbangkan.

“Sekarang adalah masa untuk berebut-rebut membantu rakyat, bukannya masa untuk berebut kuasa dan kedudukan,” titah baginda semalam.

Malah, isu keabsahan Menteri Besar Johor, Datuk Hasni Mohammad juga dikatakan menjadi tumpuan apabila Ahli Dewan Undangan Negeri (ADUN) Kempas, Datuk Osman Sapian berkata, ia susulan ketegangan politik antara kerajaan PN di bawah pimpinan Tan Sri Muhyiddin Yassin dan UMNO di peringkat Pusat.

Sidang DUN Johor hari ini akan ditangguh dan bersambung Ahad selepas titah ucapan baginda.

Persidangan yang dijadual berakhir 22 Ogos dilihat sebagai platform penting bagi kerajaan negeri memperjelaskan mengenai pelan tindakan untuk pemulihan ekonomi negeri Johor selain bantuan yang diberikan kepada rakyat Johor yang terjejas berikutan Covid-19.

Johor adalah negeri di bawah kerajaan Perikatan Nasional (PN – gabungan UMNO, Bersatu dan PAS) memiliki majoriti tipis 29 kerusi berbanding 27 kerusi di blok pembangkang.

UMNO Johor menerajui kepimpinan negeri dengan 14 kerusi; diikuti Bersatu 12 kerusi termasuk DUN Gambir yang disandang Muhyiddin; MIC (dua); dan PAS (satu) manakala pembangkang dibarisi DAP dengan 14 kerusi; Amanah (enam); dan PKR (tujuh).

Kali terakhir sidang DUN Johor diadakan pada 26 November hingga 6 Disember 2020, yang menyaksikan Menteri Besar Datuk Hasni Mohammad membentangkan Belanjawan Johor 2021.


Setpol PM lapor polis analisis Agenda Daily

Satu laporan polis dibuat oleh Setiausaha Politik Perdana Menteri Mohammad Anuar Mohd Yunus terhadap Agenda Daily berhubung analisis yang didakwa palsu dan memanipulasi kenyataan Datuk Seri Ismail Sabri Yaakob.

Laporan polis itu dibuat di Ibu Pejabat Polis Dang Wangi hari ini yang merujuk kepada artikel bertajuk “Ismail Sabri bimbang jadi PM paling singkat, ‘rayu’ jangan tarik sokongan” disiarkan Agenda Daily semalam.

“Laporan ini dibuat berhubung ketiga-tiga laporan tersebut yang mengandungi kenyataan palsu dan adalah fitnah jenayah berkaitan kenyataan YAB Perdana Menteri Datuk Seri Ismail Sabri Yaakob,” katanya yang turut membuat laporan sama terhadap dua lagi portal dan blog.

Anuar mendakwa ketiga-tiga portal itu dengan sengaja dan tidak beretika telah membuat laporan yang salah dengan niat jahat dan mencemarkan nama baik Perdana Menteri serta menyebarkan kenyataan palsu juga menimbulkan kegusaran dalam kalangan rakyat.

“Kenyataan ini yang telah dimanipulasi oleh ketiga-tiga portal tersebut daripada kenyataan sebenar Perdana Menteri ketika ditanya pemberita pada satu majlis di Bera pada Sabtu 29 Januari 2022,” katanya.

Beliau berkata laporan kepada polis dibuat supaya pihak berkuasa menyiasat dan mengambil tindakan serius ke atas pemilik ketiga-tiga portal berkenaan.

Memetik FMT Anuar berkata pihaknya tidak menuntut tiga portal itu tampil memohon maaf, sebaliknya mahu tindakan tegas dikenakan ke atas mereka.

“Kita serah kepada pihak berkuasa untuk ambil tindakan, kalau kita minta mereka minta maaf hari ini, esok mereka buat lagi. Hari ini kita buat laporan polis dulu lepas itu kita maklum kepada peguam untuk tindakan selanjutnya,” katanya.


Kuasa pilih PM atas budi bicara Agong, Zahid ulas siapa bakal PM

Kuasa memilih untuk mana-mana individu menjadi Perdana Menteri (PM) terletak pada budi bicara Yang di-Pertuan Agong, kata Datuk Seri Ahmad Zahid Hamidi.

Presiden UMNO itu berkata isu berhubung siapa yang akan menjadi PM Ke-10 selepas Pilihan Raya Umum Ke-15 (PRU-15) bukan hanya terletak kepada mana-mana parti politik kerana ia juga bergantung kepada budi bicara Agong yang dirasainya mempunyai majoriti untuk dilantik bagi jawatan penting tersebut.

“Saya bukan Perdana Menteri buat masa ini, walaupun saya (kini) Presiden UMNO dan pengerusi BN (Barisan Nasional). Jadi dalam keadaan ini, sudah beberapa lama kita diterajui oleh seorang Perdana Menteri dari UMNO.

“Jadi isu ini tidak harus dibincangkan kerana proses memilih Perdana Menteri bukan sahaja terletak di tangan mana-mana parti politik tetapi juga Agong.

“Kita mesti menghormati budi bicara mutlak Agong berdasarkan Perlembagaan Persekutuan di bawah Perkara 43,” katanya dipetik laporan MalayMail semasa sidang media di Bagan Datuk hari ini.

Bagaimanapun, Zahid berkata sama ada Datuk Seri Ismail Sabri Yaakob akan kekal menjadi PM atau tidak bukan isu memandangkan posternya digunakan sebagai bahan kempen utama pada PRU-15 kali ini.

“Kita boleh lihat poster dan papan iklan beliau (Ismail Sabri) di mana-mana termasuk di Bagan Datuk,” katanya lagi.

Dalam pada itu, Zahid juga tidak menolak kemungkinan kerjasama antara BN dan pemimpin atau gabungan politik lain, demi memastikan kestabilan selepas PRU-15.

Pengerusi BN itu berkata, kemungkinan kerjasama yang akan hanya diputuskan selepas PRU15 nanti tidak hanya berkisar kepada Datuk Seri Anwar Ibrahim semata-mata, sebaliknya bersama pemimpin politik lain.

“Kenapa kami hanya perlu bekerjasama dengan dia (Datuk Seri Anwar Ibrahim) sahaja? Kita juga boleh bekerjasama dengan pemimpin politik lain.

“Saya berpandangan biarkan kami melintas jambatan terlebih dahulu pada 19 November nanti dan kita akan membincangkan hal itu kemudian, sama ada kita akan membentuk kerajaan kami sendiri atau kami kena bekerjasama dengan gabungan parti lain,” katanya lagi.

Beliau berkata demikian mengulas kemungkinan BN bakal bekerjasama dengan Anwar yang juga Presiden PKR merangkap Pengerusi Pakatan Harapan (PH) untuk membentuk sebuah kerajaan selepas PRU-15.

Terdahulu, tular di media sosial poster memaparkan gabungan wajah Zahid dan Anwar yang menggelarkan kerjasama itu sebagai jajaran baharu politik negara.


Ahli Parlimen PKR beri amaran jangan buat pendakwaan terpilih

Ahli Parlimen PKR Pasir Gudang yang lantang mengkritik ketuanya dan Pakatan Harapan (PH), Hassan Abdul Karim hari ini memberi amaran kepada kerajaan PH-Barisan Nasional (BN) supaya tidak melakukan pendakwaan terpilih terhadap parti lawan.

Ia susulan siri soal siasat dilakukan Suruhanjaya Pencegahan Rasuah Malaysia (SPRM) terhadap pemimpin Perikatan Nasional (PN), serta pertuduhan yang dikenakan terhadap pemimpin Bersatu.

“Saya di blok backbencher menyedari, kita boleh panggil semua tokoh besar ini, menteri, mantan-mantan perdana menteri, sebab kita ada kuasa, kita eksekutif, ada kuasa. SPRM di bawah kita, PDRM di bawah kerajaan.

“Jadi saya bimbang sekiranya kalau tak diberi peringatan boleh berlaku pendakwaan yang terpilih, parti lawan kita jadi mangsa.

“Kalau ada asasnya tidak mengapa, tapi saya takut, bijak pandai dalam tradisi demokrasi menyebut, ‘Kuasa itu boleh membawa kepada korupsi. Sekiranya kuasa itu mutlak, korupsi juga akan menjadi mutlak’,” katanya di Dewan Rakyat hari ini (21 Februari 2023) menurut MalaysiaNow.

Amaran itu dibuat ketika Ketua Penerangan Bersatu, Datuk Wan Saiful Wan Jan didakwa atas dua pertuduhan rasuah hari ini, bersama seorang lagi anggota parti itu berkaitan dana Program Jana Ekonomi Pemerkasaan Kontraktor Bumiputera Berwibawa (Jana Wibawa).

Ini berikutan beberapa siri kenyataan pemimpin kerajaan termasuk Perdana Menteri Anwar Ibrahim menuduh pentadbiran PN sebelum ini yang diketuai pengerusinya Tan Sri Muhyiddin Yassin melakukan rasuah dan salah guna kuasa untuk memanfaatkan tabung parti.

Muhyiddin yang sejak itu menafikan dakwaan tersebut, berkata terdapat langkah untuk memberi tekanan kewangan ke atas gabungannya menjelang enam Pilihan Raya Negeri (PRN) yang akan diadakan tahun ini.

Hari ini, Muhyiddin berkata kerajaan campuran PH-BN sedang membuat pendakwaan terpilih secara terancang untuk melemahkan musuh politik mereka dengan menyasarkan parti lawan.

Beliau berkata secara terang-terangan wujud perancangan pihak kerajaan untuk memberi tekanan kepada parti pembangkang menjelang PRN yang bakal diadakan tidak lama lagi dan parti Bersatu antara sasaran utama kerana menyedari rakyat menolak kerajaan campuran.

“Pendakwaan terpilih yang terancang, setiap parti politik memerlukan dana untuk menjalankan aktiviti parti, justeru perlembagaan parti membenarkan sumbangan diterima daripada ahli orang ramai dan juga individu yang menyokong perjuangan parti Bersatu.

“Dan ini termasuk dana yang diterima daripada ahli-ahli perniagaan yang menyokong perjuangan parti dan setakat ini tidak ada satu pun undang-undang khusus untuk pembiayaan politik di Malaysia.

“Hari ni parti Bersatu telah menjadi sasaran pendakwaan terpilih, apabila menerima sumbangan dana politik tiba-tiba telah menjadi satu kesalahan jenayah.

“Beberapa orang pemimpin Bersatu telah didakwa di mahkamah kerana menerima sumbangan dana untuk menjalankan aktiviti parti,” kata Muhyiddin pada sidang media di kompleks mahkamah Jalan Duta pagi ini.

Hassan yang sebelum ini menimbulkan rasa tidak selesa di kalangan ahli PKR berikutan kritikannya terhadap Perdana Menteri Datuk Seri Anwar Ibrahim, berkata perdana menteri mempunyai kuasa yang luas, sehingga nasihatnya juga harus didengari oleh Yang di-Pertuan Agong.

“Jadi kuasa itu harus digunakan dengan cermat, jangan terburu-buru. Saya percaya tidak sia-sia Yang di-Pertuan Agong menyebut tentang perlunya integriti,” tambahnya, merujuk titah Agong di Dewan Rakyat minggu lalu.

Hassan turut mengkritik tindakan Anwar melantik dirinya sebagai menteri kewangan, dan memberi amaran tentang berulangnya skandal 1MDB kerana perdana menteri mengambil alih portfolio itu.

“Eloklah kita elak daripada pengalaman negara gagal Sri Lanka. Selamatkanlah Malaysia.”


37 kematian termasuk 10 kes BID

Kementerian Kesihatan (KKM) memaklumkan seramai 37 pesakit di sembilan negeri dan Wilayah Persekutuan meninggal dunia akibat komplikasi Covid-19 dalam tempoh 24 jam semalam.

Jumlah itu termasuk 10 pesakit yang meninggal dunia sebelum sempat mendapatkan rawatan di hospital atau dikategorikan sebagai kes ’brought in death’ (BID).

Sejak wabak Covid-19 menular di negara ini pada awal 2020 lalu hingga semalam, jumlah kematian terkumpul mencecah 32,347 kes, termasuk 6,573 kes BID.

Setakat ini tiada maklumat lanjut sama ada kes BID terbaharu itu turut melibatkan 238,620 pesakit yang menjalani kuarantin di rumah.

KKM memaklumkan sembilan kes kematian itu dicatat di Johor menjadikan kumulatif sebanyak 3,986 kes, kedua tertinggi berbanding negeri-negeri lain, selepas Selangor yang mencatat 10,118 kes kematian.

Menerusi laman sesawang kendaliannya Covidnow yang dikemas kini tengah malam tadi, Johor kini merekodkan 301,544 kumulatif positif dengan 271,350 pesakit telah sembuh, dan 26,208 kes masih aktif.

Daripada jumlah kes aktif di Johor, 24,597 pesakit menjalani kuarantin di rumah; 372 ditempatkan di PKRC; 1,207 dimasukkan ke hospital; dan 32 dirawat di unit rawatan rapi dengan 24 daripadanya memerlukan alat bantuan pernafasan.

Johor akan berdepan Pilihan Raya Negeri (PRN) apabila Suruhanjaya Pilihan Raya (SPR) menetapkan 12 Mac 2022 sebagai hari pembuangan undi, manakala hari penamaan calon adalah pada 26 Februari 2022 dan hari mengundi awal pada 8 Mac 2022. Seramai 2,597,742 pengundi akan terlibat dalam PRN itu.

Sementara itu, Selangor pula merekodkan tujuh kematian semalam, diikuti Kedah (enam); masing-masing empat kes di Perak serta Sabah; Pulau Pinang (tiga); Pahang (dua); dan masing-masing satu di Melaka, serta Labuan.


Selepas Zahid, Anwar kini ada anak murid baharu Maszlee

Jika sebelum ini Presiden UMNO, Datuk Seri Ahmad Zahid Hamidi mengakui dirinya anak murid kepada Datuk Seri Anwar Ibrahim, kini Dr Maszlee Malik pula terbaharu menjadi anak murid Ketua Pembangkang itu dalam menyerang Tan Sri Muhyiddin Yassin.

Zahid sebelum ini berkomplot dengan Anwar untuk menjatuhkan Muhyiddin tetapi menipu cikgunya sehingga gagal menjadi Perdana Menteri (PM), terbaharu Maszlee pula terlibat dalam penipuan dengan cuba memanipulasi fakta berhubung fakta pemecatannya sebelum ini dengan mengaitkan Muhyiddin.

Apakah tujuan dan niat Maszlee cuba melibatkan Muhyiddin dalam isu pemecatannya walhal yang memecatnya ketika itu adalah Tun Dr Mahathir Mohamad selaku PM yang mengarahkan beliau meletak jawatan kerana membuat keputusan membelakangi nasihat Kabinet.

Untuk rekod, punca pemecatan Maszlee pernah didedahkan dalam surat tular yang ditulis Dr Mahathir kepadanya, pemecatan itu dibuat disebabkan beliau sering mengingkari arahan Kabinet.

Menurut laporan, sepucuk surat mengandungi 17 perenggan ditulis sendiri Dr Mahathir didakwa dihantar ke pejabat Maszlee pada 27 Disember 2019.

Ia bukan rahsia lagi Maszlee yang dilihat cenderung kepada Anwar, malah pada Oktober tahun lepas tular akuan bersumpah (SD) yang ditandatanganinya menyokong Anwar sebagai calon PM.

Maszlee mempunyai hubungan rapat dengan Anwar sejak era dakwah bersama dalam JIM dan Ikram sebelum ini.

Beliau kini terpelanting dan duduk bersama Anwar dalam blok pembangkang, Pakatan Harapan (PH) walaupun pada awalnya menubuhkan Parti Pejuang bersama Dr Mahathir dan dilantik sebagai Ahli Jawatankuasa Penaja tetapi ia tidak bertahan lama apabila termakan pujuk rayu Presiden PKR sehingga bertindak meninggalkan parti tersebut.

Setianya Maszlee kepada Anwar sehingga sanggup meninggalkan Dr Mahathir, kini dilantik pula Pengerusi Jawatankuasa Pendidikan yang ditubuhkan PH.

Namun, sejarah tidak boleh diubah dan faktanya Maszlee menang di Simpang Renggam adalah kerana Muhyiddin yang meletaknya sebagai calon di kerusi Parlimen itu tetapi mungkin kerana taksub kepada Anwar hingga lupa ingatannya.

Sebagai seorang bekas pensyarah, Maszlee sepatutnya perlu mempunyai sedikit rasa malu dan jujur dalam tindakannya memandangkan lantikannya dalam Kabinet sebelum ini juga atas cadangan oleh Muhyiddin selaku Presiden Bersatu. Tetapi Maszlee sebaliknya tidak mengenang jasa tersebut kerana sudah menjadi fanatik Anwar.

Jika Maszlee mahu berbicara soal integriti atau kredibiliti terhadap Muhyiddin, mungkin lebih elok jika beliau sendiri mencermin dirinya terlebih dahulu.

Rakyat tidak lupa bagaimana Maszlee boleh melantik dirinya sendiri sebagai Pengerusi Universiti Islam Antarabangsa (UIA) walhal ketika itu menjawat jawatan Menteri Pendidikan, ia menimbulkan konflik kepentingan sehingga menjejaskan imej kerajaan PH waktu itu.

Walaupun dinasihati Muhyiddin supaya meletak jawatan sebagai Pengerusi UIA, ia tidak diendahkan dan berdegil sehingga berbulan-bulan kemudiaan baharu berundur, itu pun selepas menerima kritikan banyak pihak.

Kalau orang yang ada disiplin parti, apabila Presiden parti beri nasihat, cepat-cepatlah ikut nasihat. Nasihat itu pun untuk kebaikan parti dan Kerajaan. Tetapi Dr Maszlee tidak ada disiplin parti. Sampai kabinet terpaksa buat keputusan. Itu pun dia ambil masa yang lama untuk patuh.

Sebelum membuat tuduhan, Maszlee sewajarnya membuat semakan fakta dan tidak membabi buta menuduh Muhyiddin sebagai punca pemecatannya.

Bagaimanapun, apabila seseorang yang sudah menjadi fanatik Anwar ia sukar untuk diperbetulkan, seperti Zahid nampaknya Maszlee kini menjadi anak murid terbaharu Anwar yang sedia dicucuk hidung untuk membuat fitnah dan tuduhan liar.

Maszlee mungkin terlupa dan tidak memeriksa faktanya, Muhyiddin semasa menjadi PM tidak bertindak mengarahkan Kementerian Pendidikan untuk memperbaharui kontrak 1Bestarinet walaupun boleh menggunakan kuasanya waktu itu.

Pemecatan Maszlee adalah kuasa Dr Mahathir waktu itu yang menjadi PM, mungkin beliau boleh bertanya kepada rakan-rakan dalam PH yang duduk bersamanya kini, adakah mereka menyokongnya sebelum ini semasa PH menjadi kerajaan pusat di Putrajaya?

Jadi, jangan memperbodohkan diri sendiri Maszlee kerana ketinggian ilmu saudara belum mampu meninggikan ketinggian fizikal saudara yang sememangnya pendek dan tidak berakal.


Kibar bendera Bersatu, Shahidan didakwa langgar disiplin parti

Datuk Seri Shahidan Kassim didakwa melanggar disiplin parti dengan mengibar bendera parti Bersatu semasa Majlis Perasmian Berkelompok Mesyuarat Cawangan-cawangan UMNO Bahagian Arau.

Shahidan yang merupakan Ketua UMNO Bahagian Arau turut didakwa mengedarkan draf usul yang bertentangan dengan keputusan parti kepada ketua-ketua cawangan dan ketua-ketua sayap cawangan.

Dakwaan tersebut disuarakan Ketua Pergerakan Pemuda UMNO Bahagian Arau, Syed Atif Syed Abu Bakar dalam sepucuk surat aduan pelanggaran parti.

Dalam surat tersebut, Syed Atiff menggesa agar tindakan dan pengajaran tegas diambil terhadap Shahidan, lapor Sinar Harian.

“Beliau telah membuat ucapan yang jelas bertentangan dengan keputusan parti semasa majlis tersebut.

“Selain itu, beliau juga mengibarkan bendera Bersatu bersama-sama bendera UMNO sebagai hiasan di ruang majlis perasmian,” katanya melalui surat yang ditujukan kepada Setiausaha Agung UMNO, Datuk Seri Ahmad Maslan bertarikh 18 Oktober 2021.

Syed Atif berkata lagi, aduan secara asasnya dibuat bagi mengelakkan kekeliruan berterusan dalam kalangan ahli-ahli pimpinan pelbagai peringkat khususnya di bahagian Arau dan negeri Perlis.

“Demi menjaga nama baik dan maruah parti serta mengelakkan masalah perpecahan yang serius pada masa hadapan, diharapkan aduan ini dapat diberi perhatian sewajarnya agar tindakan dan pengajaran yang tegas tanpa memilih bulu dapat diambil,” tegas Syed Atif.


Cukup bukti Zahid terima RM21.25 juta, kata pendakwaan

Bukti mencukupi dimiliki pasukan pendakwaan berhubung isu wang RM21.25 juta yang diterima Datuk Seri Dr Ahmad Zahid Hamidi daripada beberapa entiti ketika beliau menjadi Menteri Dalam Negeri, Mahkamah Tinggi diberitahu hari ini.

Timbalan Pendakwa Raya Gan Peng Kun yang berhujah di hadapan Hakim Datuk Collin Lawrence Sequerah berkata perkara itu didedahkan oleh saksi pendakwaan sebagaimana yang terdapat dalam lapan pertuduhan rasuah terhadap Zahid.

Menurut laporan Bernama, Gan berkata mengikut tiga pertuduhan yang dihadapi Zahid, sejumlah RM13.25 juta telah diterima sebagai upah membantu Mastoro Kenny IT Consultant & Services untuk mendapatkan projek tertentu MyEG yang dikaitkan dengan Kementerian Dalam Negeri (KDN).

“Bagi lima lagi pertuduhan, terdapat keterangan yang mencukupi bagi membuktikan bahawa tertuduh telah menerima rasuah berjumlah RM8 juta daripada dua syarikat iaitu Datasonic Group Berhad (DGB) (RM6 juta) dan Profound Radiance Sdn Bhd (RM2 juta),” katanya semasa menyangkal hujah pembelaan berhubung kelapan-lapan pertuduhan rasuah yang dihadapi Zahid.

Gan berkata bekas Timbalan Pengarah Urusan Datasonic Group Berhad iaitu Chew Ben Ben dan Abu Hanifah Noordin, yang merupakan bekas Pengarah Urusan DGB mendakwa bahawa wang RM6 juta itu adalah diberikan sebagai sumbangan politik kepada Barisan Nasional (BN) pada Pilihan Raya Umum 2018.

“Jika benar RM6 juta itu diberikan sebagai sumbangan politik, mengapa ia diberikan kepada tertuduh yang juga adalah Menteri Dalam Negeri yang bertanggungjawab menganugerahkan kerja dalam projek membekalkan cip pasport kepada Datasonic Technologies Sdn Bhd (DTSB)?

“Dua cek yang dibayar kepada Tetuan Lewis & Co, sebuah firma guaman, tidak mempunyai kaitan dengan BN. Jika benar wang itu adalah sumbangan politik, cek terbabit sepatutnya dibayar kepada BN dan bukan Tetuan Lewis & Co,” katanya.

Berhubung pertuduhan rasuah berjumlah RM5 juta bagi membina sebuah masjid dan sekolah Tahfiz di Bagan Datuk, Perak, Gan berkata sumbangan itu adalah dalam bentuk 24 cek yang diterima oleh tertuduh adalah sebenarnya upah kerana membantu Mastoro Kenny dan Junaith Asharab Md Shariff mendapat projek MyEG di bawah KDN.

Beliau berkata Zahid ingin membina sebuah masjid serta sekolah Tahfiz dan meminta saksi penting pendakwaan iaitu Junaith Asharab menyumbang kepada kos pembinaan.

Gan berhujah bahawa tiga elemen yang perlu dibuktikan mengikut Seksyen 16(1)(a)(B) Akta Suruhanjaya Pencegahan Rasuah Malaysia (SPRM) ialah tertuduh adalah seorang pegawai sebuah badan awam dan beliau secara rasuah menerima ganjaran untuk dirinya.

“Selain itu, ganjaran diterima sebagai dorongan atau upah untuk melakukan apa sahaja berkaitan sesuatu perkara atau urus niaga, secara benar atau dicadangkan atau mungkin berlaku, di badan awam terbabit.

“Ini bukan perkara biasa. Ia tidak melibatkan orang biasa yang sering berkunjung ke kedai mamak dan menikmati secawan teh tarik atau sepinggan of nasi lemak.

“Kes ini membabitkan bekas Menteri Dalam Negeri yang juga bekas Timbalan Perdana Menteri iaitu orang kedua paling berkuasa di negara ini,” katanya sambil menambah oleh itu, bukti yang dikemuka harus diteliti dan diperhalusi oleh mahkamah.

Zahid, 68, berdepan 47 pertuduhan iaitu 12 pecah amanah jenayah, lapan pertuduhah rasuah dan 27 pertuduhan pengubahan wang haram membabitkan berpuluh-puluh juta ringgit milik Yayasan Akal Budi.

Pendakwaan akan menyambung hujahnya esok.


Tajuddin marah UMNO dituduh main politik ketika pandemik

Tuduhan terhadap UMNO hanya tahu bermain politik ketika negara sedang bergelut dengan penularan pandemik Covid-19 adalah tidak tepat, kata Pengarah Pilihan Raya UMNO, Datuk Seri Tajuddin Abdul Rahman.

Ketua UMNO Bahagian Pasir Salak itu berkata tidak adil tuduhan tersebut dilemparkan terhadap UMNO hanya kerana mereka mendesak agar Pilihan Raya Umum Ke-15 (PRU15) diadakan dengan segera dan menyifatkan langkah tersebut sebaliknya adalah demi membela nasib rakyat dibawah.

“Saya marah betul orang kata UMNO asyik nak nak politik saja. Itu tak betul, kalau asyik berpolitik saja, negara kita tak macam ini. Tolong betulkan persepsi dan cakap-cakap yang menyakitkan hati.

“Ingat kita tak ada perasaan, kita pun ada perasaan juga, cakap sedap UMNO ini politik saja bukan kira nasib rakyat, yang tukang cakap tu bagi apa (kepada rakyat),” katanya lapor portal.

Kenyataan Tajuddin ini dilihat berbeza dengan pendirian awal Presiden parti itu, Datuk Seri Ahmad Zahid Hamidi sebelum ini mendesak PRU15 diadakan secepat mungkin bagi mengembalikan mandat kepada rakyat untuk memilih kerajaan baharu.

Terdahulu, Zahid ketika menyampaikan ucaptama pada Mesyuarat Perwakilan UMNO Bahagian Bagan Datuk di Dewan Perdana Kompleks UMNO Bahagian Bagan Datuk 3 Januari lalu memberi contoh lebih 30 negara di dunia sudah mengadakan pilihan raya dalam keadaan mereka berdepan penularan Covid-19.

Beliau berkata, prosedur operasi standard (SOP) baharu boleh digunakan bagi melaksanakan PRU15 dalam tempoh berkenaan.

“Kita menunggu agar mandat rakyat segera dikembalikan. Rakyat rindu UMNO dan Barisan Nasional (BN) kembali untuk menjadi kerajaan semula. Kita mempunyai trek rekod dan sejarah panjang memerintah negara. Semua golongan rakyat diberikan kepedulian.

“Saya khuatir bukan sebab takut Covid-19 untuk adakan pilihan raya tetapi takut perkara lain,” kata Zahid.

Mengulas lanjut Tajuddin berkata, UMNO tidak akan mendesak supaya PRU15 disegerakan ketika negara terus mencatatkan peningkatan kes Covid-19.


‘Kita hantar pulang sisa plastik ke AS’

Malaysia akan menghantar pulang sisa plastik ke Amerika Syarikat (AS) selepas ia melanggar peraturan baharu Pertubuhan Bangsa-Bangsa Bersatu (PBB) berkaitan sisa berbahaya, kata Kementerian Alam Sekitar dan Air – satu petanda yang menunjukkan peraturan itu mula dikuatkuasakan.

Dua tahun lalu, lebih 180 negara bersetuju melarang perdagangan sisa plastik yang sukar dikitar semula dalam usaha menghentikan tindakan negara-negara kaya menjadikan negara membangun sebagai tempat pembuangan sisa berbahaya sehingga menimbulkan masalah pencemaran, termasuk di laut.

Peraturan baharu mengikut Konvensyen Basel mula dikuatkuasakan pada Januari lalu. Negara yang menandatangani perjanjian itu hanya boleh mengadakan dagangan sisa plastik jika ia memenuhi kriteria, termasuk bersih dan mudah dikitar semula, atau sekiranya negara pengeksport mendapat kebenaran negara pengimport.

Memetik laporan South China Morning Post, Ketua Unit Komunikasi Korporat Kementerian Alam Sekitar dan Air, Mohamad Khalil Zaiyany Sumiran berkata, penghantaran sisa berbahaya itu masih dalam perjalanan dari AS dan tidak memenuhi kriteria ditetapkan atau tidak mendapat kebenaran import dari kerajaan Malaysia.

“Selepas melakukan siasatan, Malaysia akan menghantar pulang sisa berbahaya itu ke negara asal,” katanya sambil menambah beliau tidak pasti bila kontena berisi sisa plastik itu akan tiba.

Sabtu lalu, Menteri Alam Sekitar dan Air, Datuk Tuan Ibrahim Tuan Man berkata, pihak berkuasa melarang kemasukan sisa plastik yang dihantar dengan kapal dari Los Angeles, California pada 14 Mac lalu, dan dijangka tiba di Pelabuhan Klang, Selangor, pada 22 Mac.

AS – negara pengeluar terbesar sisa plastik setiap tahun adalah satu-satunya negara yang tidak menandatangani Konvensyen Basel dan tidak terikat dengan peraturannya. Bagaimanapun, mengikut perjanjian itu, Malaysia tidak boleh menerima sisa plastik dari AS.

Malaysia yang menjadi salah satu destinasi pembuangan sisa plastik selepas China mengharamkan importnya pada 2018, dan telah menghantar pulang ribuan tan sisa plastik ke negara asal.

Lebih 75 peratus plastik untuk dikitar semula di Malaysia, Thailand dan Filipina dibiarkan menjadi sampah.


AJK UMNO Bahagian Tangga Batu tak iktiraf Rais Yasin ketua baharu

Krisis UMNO Melaka bukan sahaja melibatkan pertukaran Ketua Menteri (KM), Datuk Seri Sulaiman Md Ali, namun turut membabitkan pergolakan pada peringkat bahagian.

Terbaharu, sebahagian besar Ahli Jawatankuasa (AJK) UMNO Bahagian Tangga Batu dikatakan enggan mengiktiraf Ahli Dewan Undangan Negeri (ADUN) Paya Rumput, Datuk Rais Yasin, sebagai ketua baharu.

Memetik laporan Utusan, beberapa AJK bahagian itu enggan menyertai mesyuarat pertama malam ini yang akan dipengerusikan Rais.

Ia disahkan Timbalan Ketua UMNO Bahagian Tangga Batu, Shahrin Muharam.

Menurut Shahrin beliau bersama Naib Ketua Bahagian, Ketua Wanita Bahagian dan Ketua Puteri Bahagian termasuk AJK dua sayap mengambil keputusan itu berdasarkan surat dikeluarkan Pengerusi Jawatankuasa Pemilihan UMNO (JPU), Tan Sri Shahrir Abdul Samad pada 27 Mac lalu.

Beliau berkata surat tersebut memaklumkan Jawatankuasa Bantahan Pemilihan UMNO telah membuat keputusan dan ketetapan bahawa pemilihan bagi jawatan Ketua UMNO Bahagian Tangga Batu pada 18 Mac lalu adalah tidak sah.

“Sehubungan itu, Rais tidak boleh mempengerusikan mesyuarat bahagian selagi pemilihan baharu tidak dibuat seperti tertera pada surat bertarikh 27 Mac lalu. Saya berpegang kepada surat yang dihantar oleh Shahrir dan pemilihan semula jawatan Ketua Bahagian perlu diadakan semula.

“Justeru, sebagai Timbalan Ketua Bahagian saya akan menggalas segala urusan pentadbiran buat sementara waktu sehingga pemilihan Ketua Bahagian diadakan semula seperti yang diarahkan,” katanya.

Pada pemilihan UMNO 19 Mac lalu, Rais menewaskan penyandang Datuk Seri Mohamad Ali Mohamad bagi jawatan ketua bahagian.

Sebelum ini, Presiden UMNO, Datuk Seri Ahmad Zahid Hamidi mengesahkan keabsahan kemenangan Rais sebagai Ketua UMNO Bahagian Tangga Batu yang baharu.

Kenyataan itu dibuat selepas tularnya satu surat didakwa dikeluarkan JPU yang membatalkan kemenangan Rais dalam Pemilihan UMNO pada 18 Mac lalu.

Ditanya adakah surat berkenaan palsu, Timbalan Perdana Menteri berkata, beliau tidak pasti namun mengesahkan bahawa Rais kekal sebagai Ketua UMNO Bahagian Tangga Batu dan Timbalan Pengerusi Badan Perhubungan UMNO Melaka.


Hina mahkamah: Maria Chin dipenjara tujuh hari

Mahkamah Tinggi Syariah Wilayah Persekutuan menjatuhkan hukuman penjara tujuh hari terhadap Ahli Parlimen Petaling Jaya Maria Chin Abdullah kerana didapati menghina mahkamah.

Ahli Parlimen PKR itu dikenakan tindakan berkenaan kerana menghina keputusan mahkamah berhubung hukuman penjara terhadap bekas isteri ahli perniagaan, Datuk SM Faisal SM Nasimuddin, Emilia Hanafi.

Memetik laporan media tempatan hari ini, Hakim Syarie Mohamed Fouzi Mokhtar memutuskan hukuman penjara itu bermula hari ini selepas meneliti dan mendengar hujah daripada kedua-dua pihak.

Bagaimanapun, mahkamah membenarkan hukuman ditangguhkan sementara rayuan dibuat. Maria Chin, 66, tidak hadir di mahkamah kerana sebelum ini disahkan positif Covid-19.

Pada September 2019, peguam SM Faisal membawa kes itu ke Mahkamah Syariah untuk memulakan prosiding penghinaan.

Emilia, 42, dijatuhkan hukuman itu oleh Mahkamah Syariah kerana menjadualkan semula tarikh lawatan untuk anak-anaknya bersama bapa mereka.

Emilia dibebaskan dengan ikat jamin RM5,000 sementara menunggu rayuan.

Hukuman dijatuhkan terhadap Emilia itu menyebabkan Maria pada 5 September 2019 mengeluarkan kenyataan wanita Islam masih didiskriminasi di bawah sistem undang-undang syariah Malaysia, yang disiarkan sebuah portal.


Seks luar tabii dengan kambing betina, warga emas kena 6 tahun

Tidak serik dengan tiga rekod lampau berkaitan kes cabul, seorang warga emas menjadikan kambing betina sebagai ‘mangsa’ persetubuhan luar tabii di belakang rumah jirannya Julai lalu.

Akibatnya, Shaari Hasan, 60, dijatuhi hukuman penjara enam tahun oleh Mahkamah Sesyen Kuala Kubu Bharu, hari ini di atas perbuatannya itu.

Memetik Bernama Hakim Nurul Mardhiah Mohammed Redza menjatuhkan hukuman itu selepas tertuduh menukar pengakuan kepada bersalah ketika sebutan kes hari ini.

Mahkamah juga mengarahkan tertuduh diletakkan di bawah pengawasan polis selama setahun setelah keluar dari penjara, selain mendapatkan khidmat kaunseling.

Sebelum menjatuhkan hukuman itu, hakim berkenaan menyoal punca kematian kambing berkenaan dan Timbalan Pendakwa Raya Khairunnisa Noor Harun menyatakan ia adalah disebabkan kegagalan paru-paru.

Dalam prosiding itu, tertuduh juga mengesahkan barang kes termasuk gambar kambing, pakaian miliknya yang dirampas ketika kejadian iaitu sehelai baju-T berwarna hijau dan seluar panjang berwarna coklat, yang ditunjukkan kepadanya oleh jurubahasa mahkamah.

Lelaki itu didakwa melakukan perbuatan keji itu di belakang sebuah rumah di Kampung Sungai Buaya, Rawang di sini pada 1.33 tengah hari, 27 Julai lalu, mengikut Seksyen 377 Kanun Keseksaan yang membawa hukuman penjara maksimum 20 tahun dan denda atau sebat, jika sabit kesalahan.

Terdahulu peguam Muizzudin Schanni Feizal Maurice Feizal memohon mahkamah mengenakan hukuman penjara dari tarikh tangkap, dengan alasan tertuduh menyesal dengan perbuatannya selain hukuman berpatutan terhadap tertuduh.

“Tertuduh merupakan warga emas dan tinggal sebatang kara, memandangkan seksyen ini memperuntukkan hukuman sebat, mohon hukuman itu (sebat) tidak dikenakan berikutan tertuduh merupakan seorang warga emas,” kata peguam itu.

Sementara itu Khairunnisa memohon mahkamah mengenakan hukuman setimpal terhadap tertuduh.

Menurut fakta kes, kejadian itu disedari seorang wanita berusia 45 tahun yang terdengar bunyi mengembek dari kandang kambing yang terletak di belakang rumahnya.

Wanita berkenaan yang pergi ke kandang kambing itu mendapati, seorang lelaki yang dikenalinya berada dalam keadaan separuh bogel, bangun dari sebelah kambing milik wanita tersebut.

Selepas menyedari kehadiran wanita terbabit, suspek telah melarikan diri dan hasil pemeriksaan mendapati, kambing betina yang menjadi mangsa lelaki itu telah mati.


Selepas disaman jutaan ringgit, Lokman padam fitnah terhadap Ketua Hakim

Datuk Lokman Noor Adam telah memadam kesemua hantaran berunsur fitnah terhadap Ketua Hakim Syarie Datuk Dr Mohd Na’im Mokhtar berhubung dakwaan gangguan seksual yang dimuat naik dalam Facebook dan YouTube milik bekas Ahli Majlis Tertinggi UMNO itu.

Peguam Datuk Akberdin Abdul Kader yang mewakili Mohd Na’im ketika dihubungi pemberita berkata Lokman selaku defendan telah memadam hantaran tersebut dalam tempoh 24 jam sepertimana diarahkan oleh mahkamah pada 20 Jan lepas, setelah anak guamnya memperoleh injunksi ex-parte (sebelah pihak), menurut laporan Bernama.

Dalam saman fitnah difailkan pada 17 Jan lepas, Mohd Na’im selaku plaintif memohon suatu perintah injunksi supaya Lokman sebagai defendan memadam video dan hantaran tersebut dan suatu injunksi untuk menghalang defendan daripada menerbitkan semula hantaran itu.

Akberdin berkata pada prosiding hari ini yang berlangsung secara dalam talian (Zoom), Hakim Datuk Rozana Ali Yusoff membenarkan permohonan Mohd Na’im supaya injunksi ex-parte yang diperolehnya itu dilanjutkan sehingga tarikh pendengaran injunksi inter-parte (antara pihak) pada 22 Mac ini.

“Sepatutnya hari ini ditetapkan untuk pendengaran injunksi inter-parte, namun ditangguhkan kerana peguam mewakili Lokman memohon tempoh masa untuk memfailkan afidavit jawapan dalam permohonan injunksi itu.

“Oleh itu, pihak plaintif memohon agar perintah injunksi interim diperoleh anak guam saya dilanjutkan sehingga tarikh pendengaran injunksi inter-parte pada 22 Mac dan mahkamah membenarkan permohonan itu selain mengarahkan defendan memfailkan afidavit jawapan tersebut sebelum atau pada 11 Feb ini,” katanya dan menambah prosiding hari ini turut disertai peguam Fazilah Jaafar yang mewakili Lokman.

Mohd Na’im, 54, memfailkan saman atas kapasiti peribadi dengan menuntut ganti rugi berjumlah RM30 juta daripada Lokman berhubung dakwaan gangguan seksual terhadap beberapa wanita termasuk seorang ‘Datin.’

Berdasarkan pernyataan tuntutan, Mohd Na’im yang juga Ketua Pengarah di Jabatan Kehakiman Syariah Malaysia mendakwa Lokman telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’ pada 10 Jan dan 13 Jan lepas.

Mohd Na’im mendakwa defendan juga memuat naik siaran langsung itu di YouTube miliknya masing-masing pada 10 Jan dan 14 Jan selain memuat naik tiga hantaran fitnah terhadap beliau di Facebook milik defendan pada 11 Jan dan 13 Jan lepas.

Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin berkredibiliti dengan akhlak terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.

Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.


Misi bantuan MP Perikatan Nasional berlepas ke Turkiye

Perikatan Nasional (PN) menghantar misi bantuan kepada mangsa gempa bumi di Turkiye dan Syria dengan disertai Ahli Parlimennya (MP) malam tadi.

Misi bantuan dengan MP PN itu selain menghantar makanan dan pakaian, bantuan juga difokuskan kepada program seperti membina semula lima rumah sederhana kekal daripada kontena yang bernilai RM30,000 sebuah dengan tumpuan kawasan terjejas di Gaziantep dan Hatay.

Misi bantuan itu disertai enam MP daripada PN, diketuai Timbalan Presiden PAS yang juga MP Kubang Kerian, Datuk Seri Tuan Ibrahim Tuan Man.

“Ini misi bersama Sekretariat Aid4 Turkiye-Syria yang mana kita akan agihkan bantuan makanan dan pakaian untuk musim sejuk yang akan dihantar ke kawasan sempadan dua negara terbabit membabitkan peruntukan bantuan bernilai RM200,000.

“Kita juga membina semula lima rumah sederhana kekal daripada kontena dengan kos sebanyak RM150,000. Selain itu kita juga merancang menghantar bantuan satu kontena makanan ke kawasan terjejas di Syria.

“Sebanyak RM350,000 diperuntukkan dalam misi bantuan ini hasil daripada sumbangan ahli Parlimen PN dan juga orang ramai,” katanya dipetik laporan BH.

Selain Tuan Ibrahim, misi itu disertai MP Sik, Ahmad Tarmizi Sulaiman; MP Pendang, Datuk Awang Hashim; MP Hulu Terengganu, Datuk Rosol Wahid; MP Sungai Besar, Datuk Muslimin Yahya dan MP Masjid Tanah, Datuk Mas Ermieyati Samsudin.

Turut serta Ketua Srikandi Bersatu, Datuk Seri Rina Mohd Harun dan Ketua Dewan Muslimat PAS, Nuridah Mohd Salleh.

Tuan Ibrahim berkata, misi kali ini juga untuk melihat keperluan dan bantuan yang diperlukan mangsa di dua negara terbabit.

“Kita juga berharap dapat memberikan lebih banyak bantuan dan sumbangan kepada mangsa kerana musibah yang berlaku sangat dahsyat.

“Untuk bantuan jangka panjang, kita juga merancang untuk membina 100 rumah kontena untuk keperluan mangsa yang kehilangan tempat tinggal mereka terutama di Turkiye,” katanya.

Delegasi misi kemanusiaan itu yang turut disertai sukarelawan daripada PasRelief dan Sekretariat Aid4 Turkiye Syria, dijangka akan pulang ke tanah air pada 7 Mac ini.

Pada 6 Februari lalu, Turkiye dilanda dua gempa bumi berukuran 7.7 dan 7.6 pada skala Richter yang berpusat di wilayah Kahramanmaras selatan negara itu dan kesannya turut menggegarkan negara jiran Syria.

Menurut angka rasmi terkini, kira-kira 50,000 orang terbunuh di kedua-dua negara berkenaan akibat bencana itu


Persefahaman rentas parti satu tawaran berjiwa besar: PINTAR

Seramai 222 pemegang ijazah doktor falsafah (PhD) yang menganggotai Pertubuhan Intelektual Negara (PINTAR) menyokong inisiatif diumumkan Perdana Menteri Tan Sri Muhyiddin Yassin yang berlapang dada membuka kerjasama kepada semua parti politik bagi menjamin kestabilan negara.

PINTAR menyifatkan persefahaman rentas parti itu adalah kenyataan daripada seorang pemimpin berjiwa besar yang memikirkan soal kemajuan negara, bukan untuk menjaga kepentingan peribadi.

Sehubungan itu, Presiden PINTAR Profesor Dr Mohd Roslan Mohd Nor menggesa semua pihak menggunakan peluang sikap keterbukaan kerajaan untuk memperteguhkan kembali pentadbiran negara berasaskan sistem demokrasi Raja Berperlembagaan.

“Gunakanlah peluang keterbukaan pihak kerajaan ini untuk memperteguhkan kembali pentadbiran negara berasaskan sistem demokrasi Raja Berpelembagaan, mengangkat kedudukan bangsa Melayu dan rakyat Malaysia seluruhnya serta menyemarakkan Islam sebagai teras kepada perpaduan.

“Sehubungan itu, PINTAR menggesa para pemimpin parti-parti politik untuk kembali memberikan tumpuan kepada kemaslahatan rakyat, bukannya berterusan melakukan gerakan politik untuk merampas kuasa, mengganti Perdana Menteri dan seumpamanya,” katanya dalam kenyataan mengulas pengumuman Perdana Menteri hari ini.

Menurutnya komitmen Perdana Menteri yang dimaklumkan kepada seluruh rakyat Malaysia untuk menentukan keabsahannya melalui undi percaya pada sidang Parlimen pada September nanti sewajarnya dijadikan medan untuk menentukan keabsahan sokongan tersebut.

Namun, Dr Mohd Roslan PINTAR kecewa kerana terdapat pihak-pihak yang terus sahaja mendesak serta memberikan tekanan politik kepada kerajaan.

“Dalam keadaan semasa yang sedang berlaku sekarang, boleh dikatakan setiap hari rakyat akan mendengar mengenai tindakan-tindakan politik yang ingin dilakukan terutama oleh pihak yang cuba untuk menjatuhkan Perdana Menteri.

“Pada hemat kami, ia bukanlah satu perkara yang baik untuk negara di mana kita melihat ia memberikan kesan kepada kestabilan dan juga usaha-usaha yang sedang berjalan untuk menangani pandemic covid-19.

“Rakyat sudah muak dengan gelagat sesetengah pemimpin politik ini yang saban hari memberi fokus perebutan kuasa, bukannya untuk membantu rakyat yang berada dalam kesusahan, yang hilang pekerjaan dan ada yang tidak cukup makanan disebabkan kehilangan punca pendapatan ketika ini,” katanya.

Beliau berkata PINTAR juga mendapati titah Raja-Raja Melayu menzahirkan keprihatinan dan menyeru supaya menjaga kestabilan dengan memberi fokus kepada inisiatif menghadapi pandemik Covid-19.

“PINTAR ingin menegaskan supaya rakyat menolak pemimpin parti-parti politik yang suka menangguk di air keruh yang mana ia boleh menggadaikan nyawa rakyat tanpa menghiraukan bahaya penyebaran covid-19. Pihak yang memberikan risiko kepada rakyat ini perlu ditolak.

“Berdasarkan ini, PINTAR juga ingin merayu KBDYMM Yang di-Pertuan Agong untuk campurtangan bagi menyekat pihak-pihak yang sentiasa ingin mendapatkan kuasa.

“Ada baiknya pihak istana bertindak selaku pendamai dengan menggalakkan perundingan untuk kestabilan kerajaan sehinggalah satu tempoh kita dapat menyerahkan kembali mandat kepada rakyat dengan melakukan proses PRU-15,” katanya.


Razali tanya Isham Jalil, Zahid pernah tawar letak jawatan kah?

Ketua Penerangan Bersatu, Senator Datuk Razali Idris mengingatkan bahawa beza antara Presiden Bersatu, Tan Sri Muhyiddin Yassin dan Presiden UMNO, Datuk Seri Ahmad Zahid Hamidi, ibarat langit dan bumi.

Serentak itu, beliau menyifatkan ulasan Ketua Penerangan Umno, Isham Jalil berkaitan tawaran Muhyiddin untuk meletak jawatan daripada menerajui parti, adalah kenyataan yang dangkal.

Menurutnya, Muhyiddin meletak jawatan pada Mesyuarat Khas Majlis Pimpinan Tertinggi (MPT) Bersatu di Pejabat PAS, Taman Melewar, jam 6 petang, Sabtu (11 Mac 2023).

“Tetapi MPT Bersatu menolak sebulat suara dan Tan Sri Muhyiddin Yassin masih tidak berpuas hati terus dibawa usul ke Perhimpunan Agung Tahunan Bersatu pada hari ini.

“Usul dibawa oleh Timbalan Presiden Bersatu, Datuk Seri Ahmad Faizal Azumu dan semua perwakilan tolak sebulat suara. Tan Sri Muhyiddin Yassin dah tunai janji tapi MPT Bersatu tolak mentah-mentah.

“Saya nak tanya Ketua Penerangan UMNO, Isham Jalil, apakah Presiden kamu pernah menawarkan diri untuk letak jawatan dalam Mesyuarat MKT atau dalam PAU?

“Beza Presiden Bersatu dengan UMNO seperti langit dengan bumi di mana Presiden UMNO dituduh 47 kes manakala Muhyiddin Yassin 7 kes,” katanya dalam satu kenyataan, hari ini.

Razali juga berkata tiada tuduhan Pengerusi Perikatan Nasional itu memasukkan wang dalam akaun peribadi, berbeza dengan Presiden UMNO menggunakannya untuk kepentingan peribadi.


Tak perlu SOP ketat dikenakan kepada pengembara China: Menteri Pelancongan

Malaysia tidak perlu mengenakan prosedur operasi standard (SOP) terhadap pengembara dari China untuk masuk ke dalam negara, kata Datuk Seri Tiong King Sing.

Menteri Pelancongan itu menegaskan buat masa ini kerajaan tidak perlu mengambil langkah memperketatkan SOP terhadap pengembaran dari China kerana fasa lonjakan penularan kes Covid-19 di negara republik itu sudah terkawal.

“Kita bersyukur, kerana situasi penularan Covid-19 di Malaysia boleh dianggap terkawal. Malah China juga sudah pun melepasi fasa lonjakan jangkitan Covid-19, maka itu mengetatkan SOP sedia ada bukanlah langkah tepat serta berkesan pada ketika ini.

“Angka RM30 bilion yang saya nyatakan sebelum ini adalah bagi menunjukkan betapa besarnya nilai ekonomi bagi sektor pelancongan yang secara khusus membabitkan negara China.

“Ini juga seiring dengan ramalan peningkatan pengembara China ke Malaysia dari tiga juta pada tahun 2019 kepada kira-kira enam juta tahun ini,” katanya dipetik laporan BH.

Jelasnya lagi, kerajaan mengekalkan status quo melibatkan polisi kemasukan pengembara luar negara dan akan memantau dari semasa ke semasa keadaan sekiranya berlaku lonjakan penularan kes Covid-19.

“Setakat ini kita masih kekal dengan status quo dan terus memantau perkembangan dari semasa ke semasa.

“Jika ada perubahan situasi dan keperluan mendesak, sudah tentu kita akan memperketatkan prosedur operasi standard (SOP) secara khusus,” katanya lagi.

King Sing berkata, mengikut fakta, Amerika Syarikat (AS) mencatatkan 99 juta jangkitan dan 1.08 juta kematian akibat Covid-19 manakala China 31,000 kematian dengan 10.16 juta kes positif.

“Sebab itu jika kita lihat, negara jiran seperti Indonesia, Thailand dan Kemboja tidak memperketatkan kemasukan pengembara dari China.

“Pada masa sama, timbul persoalan mengenai kedatangan pengembara dari Amerika Syarikat, Jepun, Korea dan Perancis yang turut merekodkan jumlah jangkitan tinggi.

“Jika mengambil kira penduduk China seramai 1.4 bilion, kadar kematian akibat wabak ini ialah 0.002 peratus. Kes jangkitan Covid-19 di Malaysia pula 5.02 juta dengan 0.7 peratus kematian direkodkan,” katanya lagi.

King Sing berkata, soal diskriminasi perlu dipandang serius dan beliau juga membandingkan negara selain China, yang juga berupaya menjadi negara berisiko tinggi penularan wabak di negara ini.

“Apa yang saya bangkitkan sebelum ini adalah bertujuan memastikan negara tidak mendiskriminasi pengembara dari mana-mana negara sekalipun termasuk China.

“Ini penting demi memelihara hubungan diplomatik antara Malaysia dengan negara-negara luar, lebih-lebih lagi rakan perdagangan Malaysia.

“Langkah mendiskriminasi mana-mana negara tidak seharusnya berlaku kerana ia bukan sahaja menjejaskan hubungan diplomatik, tetapi juga memberi kesan kepada pertumbuhan ekonomi negara terutamanya di saat negara sedang beransur pulih,” katanya.


Malaysia antara 5 negara paling banyak terima e-mel jahat

Lebih separuh daripada e-mel berniat jahat yang diedarkan di seluruh rantau Asia Pasifik dikesan di lima negara, termasuk Malaysia, dedah syarikat keselamatan siber global Kaspersky.

Sehingga pertengahan Ogos 2022, Malaysia adalah antara lima negara teratas di Asia Pasifik termasuk Vietnam, Jepun, Indonesia dan Taiwan yang mengumpul 61.1 peratus daripada jumlah e-mel berniat jahat yang dikesan oleh Kaspersky Mail Antivirus.

Vietnam mendahului senarai e-mel spam paling banyak dikesan dengan jumlah 3.09 juta e-mel, diikuti oleh Malaysia (2.36 juta), Jepun (1.86 juta), Indonesia (1.80 juta) dan Taiwan (1.45 juta).

Penyelidik keselamatan kanan Pasukan Penyelidikan dan Analisis Global Kaspersky (GReAT) Noushin Shabab menekankan bahawa rantau Asia Pasifik menyumbang hampir 24 peratus daripada jumlah e-mel berniat jahat global yang dikesan tahun ini.

“Rantau Asia Pasifik mempunyai hampir 60 peratus penduduk dunia. Ini bermakna terdapat lebih ramai mangsa yang berpotensi untuk penipu di sini berbanding bahagian lain di dunia,” katanya dalam pembentangan semasa Hujung Minggu Keselamatan Siber Apac Kaspersky ke-8 di Phuket, Thailand, hari ini (25 Ogos 2022).

“Penggunaan meluas perkhidmatan dalam talian seperti membeli-belah dalam talian dan platform dalam talian lain untuk aktiviti seharian di sini juga menjadikan individu lebih terdedah untuk menjadi mangsa penipuan,” katanya.

Noushin berkata terdapat tiga faktor utama – populasi, penggunaan e-perkhidmatan yang tinggi, dan penutupan pandemik – menyebabkan sebahagian besar e-mel spam menyasarkan Asia Pasifik.

“Terdapat juga akibat pandemik yang berlarutan yang membawa kepada penutupan dan kerja dari rumah yang diwujudkan di wilayah di mana orang ramai membawa pulang komputer kerja mereka.

“Rangkaian rumah biasanya kurang dilindungi daripada serangan siber,” tambahnya.

Namun begitu, Noushin menyatakan bahawa bilangan e-mel spam berniat jahat yang dikesan oleh penyelesaian Kaspersky telah menyaksikan penurunan secara beransur-ansur selepas kemuncaknya pada 2019.

“E-mel berniat jahat ini kebanyakannya dihantar oleh penjenayah siber dalam bentuk e-mel massa untuk menjangkau lebih ramai pengguna, dengan niat penyerang untuk membuat keuntungan kewangan.

“Pemantauan berterusan kami terhadap ancaman berterusan terkini dan baharu yang beroperasi di Asia Pasifik menunjukkan bahawa majoriti penyerang terkenal ini menggunakan pancingan data yang disasarkan dipanggil ‘pancingan lembing’ untuk menceroboh ke dalam sistem organisasi,” katanya. – Bernama


[KEMAS KINI] ‘safieyilias94’, rakan direman tiga hari amang seksuan

Seorang usahawan kosmetik dan rakannya yang disyaki melakukan komunikasi lucah dan amang seksual membabitkan kanak-kanak bawah umur direman selama tiga hari di Mahkamah Majistret Bandar Baru Bangi, hari ini.

Hakim Mahkamah Sesyen Effandi Nazila Abdullah yang bertindak sebagai Majistret mengeluarkan perintah itu ke atas dua suspek lelaki berusia dalam lingkungan 20-an itu bermula hari ini sehingga Ahad (13 Jun) bagi membantu siasatan mengikut Seksyen 12 dan 15a Akta Kesalahan-Kesalahan Seksual Terhadap Kanak-Kanak (AKKSTKK) 2017 dan Seksyen 233 Akta Komunikasi dan Multimedia 2018.

Memetik laporan Bernama, dalam prosiding reman itu, kedua-dua suspek diwakili peguam Nursyafiqah Zamani.

Terdahulu, Ketua Polis Daerah Kajang Asisten Komisioner Mohd Zaid Hassan polis menahan pemilik akaun Instagram dikenali sebagai ‘safieyillias94’ semalam kerana disyaki melakukan komunikasi lucah dan amang seksual membabitkan kanak-kanak di bawah umur.

Perbuatan itu dikatakan berlaku 9 Jun lalu, ketika pemilik akaun Instagram ‘safieyilias94’ mengadakan sesi perbualan sidang video secara langsung bersama rakannya dan disertai dua kanak-kanak bawah umur.

Kedua-dua mereka turut menunjukkan cara menghisap vape atau rokok elektronik kepada kanak-kanak terbabit.

Kejadian itu dikatakan berlaku ketika pemilik Instagram berkenaan mengadakan sesi perbualan dan sidang video secara langsung disertai pengguna Instagram bernama ‘pipinatasha’ dan dua kanak-kanak bawah umur.

Polis menerima laporan daripada seorang pensyarah universiti yang melihat insiden berkenaan melalui pautan Instagram secara langsung milik ‘safieyillias94’.

“Pengguna Instagram ‘pipinatasha’ juga didakwa berpakaian seksi selain bersama ‘safieyillias94’ menunjukkan cara menghisap vape kepada kanak-kanak terbabit,” kata Mohd Zaid.


Tempoh darurat: Kerajaan ambil kira rakyat sebelum nasihat Agong

Kerajaan memberi jaminan bahawa semua mekanisme yang wujud di dalam kerangka Perlembagaan Persekutuan serta undang-undang negara akan diikuti di dalam membuat apa-apa keputusan mengenai darurat.

Sehubungan itu Jemaah Menteri akan terus memberi nasihat kepada Yang di-Pertuan Agong dalam membuat keputusan mengenai tempoh darurat sekarang ini, kata Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.

Dalam satu kenyataan hari ini beliau berkata persoalan mengenai sama ada darurat yang akan tamat pada pada 1 Ogos ini diteruskan atau tidak atas budi bicara Yang di-Pertuan Agong tidak seharusnya timbul.

Katanya, nasihat yang diberikan kepada Yang di-Pertuan Agong telah mengambil kira semua keadaan semasa serta faktor-faktor berkaitan termasuk keselamatan orang ramai, aspek sosial dan ekonomi negara.

“Sebagaimana dimaklumi bahawa Proklamasi Darurat yang telah diisytiharkan pada 11 Januari 2021 oleh KDYMM Seri Paduka Baginda Yang di-Pertuan Agong yang bertindak di atas nasihat Jemaah Menteri selaras peruntukan Perlembagaan Persekutuan adalah atas asas tanggungjawab utama dan khusus Kerajaan dalam menangani wabak Covid-19 bagi memastikan kepentingan dan keselamatan rakyat di dalam negara ini dapat terus dipelihara.

“Selaras dengan tanggungjawab serta teras dasar Kerajaan untuk terus memfokuskan kepada tindakan-tindakan yang khusus dan tepat bagi mencegah, memerangi serta mengurangkan risiko kadar kebolehjangkitan virus Covid-19 di kalangan rakyat di waktu-waktu yang getir ini dengan lebih efektif,

“…maka adalah menjadi tanggungjawab Jemaah Menteri untuk terus menasihati KDYMM Seri Paduka Baginda Yang di-Pertuan Agong selaku Ketua Utama Negara dalam membuat sesuatu keputusan mengenai kedudukan tempoh Darurat,” katanya mengulas kenyataan Ketua Pengarah Kesihatan Tan Sri Dr Noor Hisham Abdullah semalam.

Semalam, Dr Noor Hisham berkata tiada apa yang dapat menghentikan Pilihan Raya Kecil (PRK) dan Pilihan Raya Negeri (PRN) Sarawak yang ditangguhkan daripada diadakan, sekiranya perintah darurat ditamatkan.

Beliau bagaimanapun menegaskan hanya Yang di-Pertuan Agong yang mempunyai budi bicara dan pertimbangan sama ada darurat yang dijadual berakhir Ogos depan, perlu disambung.

“Terpulang kepada Agong untuk membuat keputusan. Apabila Ordinan Darurat dibatalkan, kita mesti melaksanakan tiga PRK dan PRN Sarawak kerana kita tidak mempunyai kuasa untuk menghalang pilihan raya di bawah Perlembagaan,” katanya dipetik daripada laporan Malay Mail semalam.


Guan Eng, KM Pulau Pinang gelojoh sampai keluar kata kesat

Perbuatan Ketua Menteri Pulau Pinang, Chow Kon Yeow menggunakan surat palsu untuk mendapatkan kelulusan Kerajaan Pusat berkaitan tawaran percuma dua juta dos vaksin Sinovac, menunjukkan kelemahan kerajaan negeri di bawah pentadbiran DAP.

Bukan itu sahaja malah, kegelojohan Kon Yeow dan Setiausaha Agung DAP, Lim Guan Eng mengeluarkan kenyataan kesat terhadap Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar, juga menunjukkan kedua-duanya tidak matang, kata Ketua Penerangan PAS, Kamaruzaman Mohamad.

“Ini menunjukkan bagaimana pemimpin yang tidak matang ini di dalam menguruskan isu-isu yang sangat kritikal terutama sekali yang melibatkan nyawa rakyat Malaysia dan juga rakyat Pulau Pinang.

“Isu ini menampakkan kegelojohan Ketua Menteri Pulau Pinang dan juga Setiausaha Agung DAP sehingga sanggup mengeluarkan kenyataan kesat berkenaan dengan isu ini,” katanya.

Memetik laporan suara rasmi PAS, Harakah, beliau berkata pendedahan yang dibuat Khairy turut menggambarkan bahawa kerajaan DAP Pulau Pinang gagal membuat kajian mendalam berhubung syarikat palsu yang cuba berurusan dengan mereka hingga tertipu.

Sebelum ini, Agenda Daily melaporkan individu yang dinamakan dalam surat permohonan kerajaan Pulau Pinang kepada Kementerian Kesihatan Malaysia (KKM), Yong Chee Kong, memberitahu bahawa bukan dia yang menulis surat yang mempunyai tanda tangannya.

“Saya tidak menulis surat itu, ini yang bos saya di Hong Kong mahukan, ia tidak sepatutnya guna alamat saya,” kata Chee Kong sambil mendedahkan surat itu ditulis oleh DAP Pulau Pinang.

Kon Yeow sebelum ini mendakwa bahawa Kerajaan Pusat menolak permohonan kerajaan Pulau Pinang menerima syarikat swasta yag mahu menaja dua juta dos vaksin Covid-19 dari China.

Susulan itu, Guan Eng pula mendesak Kon Yeow agar menerima tawaran vaksin tanpa persetujuan Kerajaan Persekutuan dan menangani akibatnya atau hukumannya kemudian.

Khairy, Guan Eng dan Kon Yeow membuat tuntutan itu berdasarkan surat Chee Kong, yang mengatakan bahawa dia adalah orang Malaysia yang bekerja di Xintai Development Enterprise Ltd berpangkalan di Hong Kong.

‘Yong’ mendakwa bahawa dia telah menghubungi Sinovac Biotech dan bersedia membayar deposit AS$2 juta (RM8.28 juta) untuk mendapatkan vaksin.

Namun, Khairy, ketika memeriksa dengan Sinovac Biotech, mendapati tidak ada permohonan yang dibuat, manakala Pegawai Jualan Antarabangsa Sinovac, Coco Chang mengesahkan bahawa dia tidak dihubungi oleh Chee Kong mengenai perkara itu.

“Jadi, macam mana kerajaan Pulau Pinang boleh menggunakan scam ini untuk menuduh Kerajaan Persekutuan menghalang derma dua juta dos vaksin untuk Pulau Pinang?” soal Khairy.


Selepas diterima jadi ahli UMNO, Lokman didakwa dua pertuduhan

Baharu sahaja diterima menjadi ahli UMNO semula, Datuk Lokman Noor Adam hari ini didakwa di Mahkamah Siber bagi dua pertuduhan susulan kenyataan fitnahnya sebelum ini.

Lokman yang juga pengikut setia bekas Perdana Menteri (PM), Datuk Seri Najib Razak itu berdepan pertuduhan bawah Ordinan Darurat susulan kenyataannya berhubung kematian anggota polis dan kemasukkan warga India ke dalam negara yang kononnya menjadi punca penularan Covid-19.

Mengikut kertas pertuduhan pertama dan kedua, Lokman didakwa menggunakan aplikasi Facebook profil ‘Lokman Adam’ dengan niat menyebabkan kebimbangan kepada orang awam telah menyebarkan berita palsu melalui rakaman audio visual berhubung kematian seorang pegawai polis berpangkat Asisten Komisioner yang dikaitkan dengan vaksin dan kemasukan warga India di negara ini yang menjadi penyebab penyebaran virus Covid-19.

Kedua-dua rakaman audio visual itu masing-masing dibuat pada 9 April dan 3 Mei 2021 antara pukul 10.38 malam dan 10.55 malam yang kemudian kedua-dua rakaman itu dilihat pada 11 April dan 9 Mei 2021 di Jabatan Siasatan Jenayah (JSJ) Komersial Bukit Aman Kuala Lumpur.

Berikutan itu pertuduhan dikemukakan mengikut Seksyen 4(1) Ordinan Darurat (kuasa-kuasa perlu)(No.2 ) 2021 yang memperuntukkan hukuman denda maksimum RM100,000 atau penjara maksimum tiga tahun atau kedua-duanya sekali jika sabit kesalahan.

Terdahulu pendakwaan yang diwakili Pengarah Pendakwaan Negeri Wilayah Persekutuan Kuala Lumpur Datin Kalmizah Salleh menawarkan jaminan RM30,000 bagi setiap satu pertuduhan yang mana kedua-dua jumlah ikat jamin itu RM60,000.

Bagaimanapun peguam Logen Eskander yang mewakili Lokman memohon mahkamah mengurangkan jumlah ikat jamin itu dengan alasan anak guamnya mempunyai tanggungan 11 orang anak dan isteri.

Bagaimanapun, Lokman dibenarkan diikat jamin sebanyak RM10,000 untuk setiap pertuduhan.


Pengeluaran KWSP berisiko beri kesan kepada masa depan pencarum

Masa depan pencarum Kumpulan Wang Simpanan Pekerja (KWSP) berisiko akan menerima kesan sekiranya mereka mengeluarkan lagi simpanan, ia memandangkan sebanyak 46 peratus ahli berumur bawah 55 tahun mempunyai simpanan kurang RM10,000.

Peratusan tersebut melibatkan 5.8 juta ahli, menurut data dana pencen tersebut setakat 31 Ogos lalu.

Bagi membantu kehidupan rakyat yang terjejas, KWSP sebelum ini melancarkan kemudahan i-Sinar dan i-Citra untuk meringankan beban kewangan mereka dan sejumlah RM67.6 bilion sudah dikeluarkan di bawah kemudahan tersebut.

Mengikut pecahan, ia mewakili i-Citra sebanyak RM9.1 bilion daripada jumlah diluluskan berjumlah RM20.8 bilion membabitkan 5 juta pemohon, dan i-Sinar jumlah amaun dibayar sebanyak RM58.5 bilion daripada jumlah diluluskan RM58.8 bilion dengan jumlah pemohon 6.6 juta.

Ketua Pegawai Eksekutif KWSP, Datuk Seri Amir Hamzah Azizan berkata kesan pandemik mengakibatkan pencarum juga berdepan masalah simpanan persaraan yang tidak mencukupi dan pengeluaran menerusi kemudahan tersebut walaupun banyak membantu membantu tetapi ia bersifat sementara.

“Selain itu, manfaat pekerja dan liputan perlindungan sosial mereka juga bakal terjejas.

“Kesannya bukan sahaja terhadap kesejahteraan masa depan pekerja, malahan akan membebankan pihak kerajaan,” katanya dipetik laporan portal Utusan Malaysia.

Jelasnya, pandemik mengakibatkan kejatuhan yang ketara dalam peratusan ahli yang mencapai Simpanan Asas iaitu RM240,000 pada usia 55 tahun, daripada 35 peratus kepada 27 peratus.

Bagi menangani isu jumlah wang persaraan yang semakin mengecil, KWSP mengambil strategi di masa hadapan dengan memastikan pekerja gig serta mereka yang bekerja dalam sektor tidak formal untuk diserap ke dalam Skim KWSP agar mereka juga berpeluang menabung seawal mungkin dan merancang persaraan.

Tambah Amir Hamzah, penyelesaian jangka masa panjang amat diperlukan bagi memastikan perlindungan sosial yang lebih baik untuk rakyat Malaysia.

“Ketika kita sedang pulih daripada krisis, fokus KWSP adalah untuk membantu ahli membina semula simpanan persaraan mereka agar mereka memperoleh persaraan yang bermaruah.

“Kami akan tetap fokus kepada Alokasi Aset Strategik kami dan sentiasa peka terhadap perkembangan profil risiko pasaran agar penambahbaikan dapat dilakukan. Di samping itu, matlamat asas KWSP untuk menjana pulangan dan melindungi kesejahteraan masa depan ahli juga dapat dipenuhi,” ujar beliau.

Untuk rekod, dana pencen terbesar negara itu mempunyai kira-kira 15 juta ahli dengan hampir separuh daripadanya adalah ahli aktif. Setakat 31 Ogos lalu, jumlah ahli KWSP di bawah umur 55 tahun seramai 12.63 juta.

KWSP mempunyai aset pelaburan berjumlah RM989.14 bilion setakat akhir Jun lalu, dengan 37 peratus adalah pelaburan di luar negara.


Mat Maslan yakin UMNO tidak berpecah selepas pendedahan Tajuddin

Tindakan bekas ahli Majlis Tertinggi (MT), Datuk Seri Tajuddin Abdul Rahman menyerang Datuk Seri Ahmad Zahid Hamidi tidak akan memberi sebarang kesan kepada UMNO.

Setiausaha Agungnya, Datuk Seri Ahmad Maslan menafikan tindakan Ahli Parlimen Salak membuat pendedahan berhubung isu dalaman parti tidak akan menyebabkan parti berdepan krisis, malah yakin UMNO tidak akan berpecah seperti mana didakwa pihak tertentu.

Jelasnya lagi, malahan Zahid sudah membuat ketetapan UMNO kekal dengan keputusan meletak Datuk Seri Ismail Sabri Yaakob sebagai “poster boy” BN pada pilihan raya umum ke-15 nanti.

“Presiden UMNO ulangi dalam Mesyuarat MT pada 24 Jun bahawa calon Perdana Menteri atau poster boy untuk Pilihan Raya Umum Ke-15 (PRU15) adalah DSIS (Ismail Sabri).

“Tiada krisis seperti yang dihebohkan. Perdana Menteri jaga kerajaan dan DS Ahmad Zahid jaga parti. UMNO tidak akan berpecah sebab isu DS Tajuddin. Biarlah beliau tumpu sebagai Duta Besar,” katanya dalam satu hantaran di Twitter, hari ini.

Terdahulu, Tajuddin mendedahkan beberapa perkara dalaman parti, antaranya pengakuan dirinya sendiri menandatangani Akuan Bersumpah (SD) kerjasama dan Presiden PKR, Datuk Seri Anwar Ibrahim.

Selain itu, dikatakan terdapat pertemuan antara pimpinan UMNO di kediamannya pada Mei 2020 untuk meminta supaya Zahid turut daripada jawatan Presiden.

Dalam sidang media sama tersebut, Tajuddin mendakwa Zahid tidak layak untuk kekal sebagai Presiden dan perlu meletak jawatan kerana menjadi liabiliti kepada UMNO ekoran kes mahkamah yang sedang dihadapinya.


1 sen pun keluarga tidak terima wang 1MDB : Zeti

Bekas Gabenor Bank Negara Malaysia (BNM), Tan Sri Dr Zeti Akhtar Aziz memberitahu keluarganya tidak pernah mengambil wang daripada 1Malaysia Development Berhad (1MDB), lapor Malaysiakini.

Zati yang merupakan saksi pendakwaan ke-46 itu memberitahu Mahkamah Tinggi Kuala Lumpur petang tadi semasa perbicaraan kes rasuah 1MDB membabitkan RM2.28 bilion ke atas bekas Perdana Menteri, Datuk Seri Najib Razak.

Dia berkata demikian ketika menjawab soalan semasa pemeriksaan utama oleh Timbalan Pendakwa Raya, Ahmad Akram Gharib.

“Tiada seorang pun dalam keluarga saya pernah menerima atau mengambil wang 1MDB. Tiada satu sen pun,” katanya.

Pada 24 Februari tahun lalu, suami Zeti, Datuk Tawfiq Ayman melahirkan rasa terkejut berhubung dakwaan rasuah oleh bekas pegawai bank Goldman Sachs, Tim Leissner terhadapnya.

Tawfiq mendakwa keterangan bekas jurubank di Mahkamah Daerah Timur New York itu tidak benar.

Leissner adalah saksi utama dalam perbicaraan mahkamah berkaitan 1MDB yang sedang dijalankan terhadap seorang lagi bekas pegawai Goldman Sachs, Roger Ng di Amerika Syarikat.

“Saya terkejut dengan kenyataan yang dibuat terhadap saya oleh Leissner, yang telah dilaporkan dalam media.

“Saya tidak mengenali Leissner atau Ng. Saya juga tidak pernah bertemu dan tidak pernah berkomunikasi dengan mereka.

“Saya ingin menyatakan secara mutlak bahawa sepanjang hidup saya, saya tidak pernah menerima sebarang rasuah daripada sesiapa.

“Memandangkan prosiding sedang berlangsung di New York, saya telah dinasihatkan untuk tidak membuat sebarang ulasan lanjut kerana ia mungkin melibatkan subjudis.

“Kami akan mendapatkan nasihat undang-undang mengenai tindakan seterusnya yang akan diambil terhadap kenyataan yang dibuat terhadap saya,” kata Tawfiq.

Pasukan peguam Najib berulang kali mendakwa keluarga Zeti telah menerima dana 1MDB melalui beberapa syarikat di Singapura.

Perbicaraan jenayah itu dijalankan di hadapan Hakim Collin Lawrence Sequerah.

Najib menghadapi empat pertuduhan salah guna kuasa dan 21 pertuduhan pengubahan wang haram melibatkan RM2.28 bilion daripada 1MDB, sebuah dana kekayaan negara Malaysia yang dimiliki sepenuhnya oleh Menteri Kewangan Diperbadankan (MOF Inc).

Bagi empat pertuduhan salah guna kuasa, Najib didakwa melakukan kesalahan itu di AmIslamic Bank Bhd cawangan Jalan Raja Chulan di Bukit Ceylon, Kuala Lumpur antara 24 Februari 2011 dan 19 Disember 2014.

Bagi 21 pertuduhan pengubahan wang haram, tertuduh didakwa melakukan kesalahan itu di bank sama antara 22 Mac 2013 dan 30 Ogos 2013.

Perbicaraan akan bersambung semula pada 14 Ogos.